**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Δεκεμβρίου 2020, ημέρα Τρίτη και ώρα 10.20΄, στην Αίθουσα Συνεδριάσεων της Ολομέλειας της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Αντιπροέδρου αυτής, κ. Αθανασίου Καββαδά, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων». (4η συνεδρίαση - β΄ ανάγνωση).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, ο Υπουργός Επικρατείας, κ. Κυριάκος Πιερρακάκης,ο Υφυπουργός Ψηφιακής Διακυβέρνησης, κ. Γεώργιος Γεωργαντάς, καθώς και αρμόδιοι υπηρεσιακοί φορείς.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος (Αλέκος) Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Καλημέρα και καλό μήνα σε όλους τους συναδέλφους, αλλά και σε όσους μας παρακολουθούν.

 Αρχίζει η συνεδρίαση της Επιτροπής μας. Σήμερα έχουμε την τέταρτη συνεδρίαση και δεύτερη ανάγνωση με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων».

Θα πάρουν τον λόγο οι Ειδικοί Εισηγητές και οι Ειδικοί Αγορητές για 8 λεπτά.

Βρίσκεται μαζί μας ο Υφυπουργός Οικονομικών, κ. Βεσυρόπουλος.

Το λόγο έχει ο Εισηγητής της Μειοψηφίας, κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Θέλω να θέσω ένα διαδικαστικό θέμα, για να είμαστε πιο γρήγοροι για να τελειώσουμε και νωρίτερα. Στην Διαρκή Επιτροπή Οικονομικών Υποθέσεων σε τρεις συνεδριάσεις και εμείς και οι φορείς έθεσαν ερωτήματα και επειδή νομίζω υπάρχει η διάθεση εδώ να στείλουμε ένα ισχυρό μήνυμα ότι όλοι συμφωνούμε στα θέματα λαθρεμπορίου, παράκληση να προηγηθεί η ομιλία του Υπουργού να απαντήσει στα ερωτήματα και να μιλήσουμε μετά εμείς και αν χρειαστεί να ξαναπάρει το λόγο, αμέσως ας τον ξαναπάρει. Ας αφαιρεθεί από εμένα ο χρόνος αν είναι θέμα χρόνου, αλλά παράκληση να απαντηθούν τα ερωτήματα που τέθηκαν στην Επιτροπή για να μην είμαστε στη δύσκολη θέση να καταψηφίσουμε κάτι για το οποίο στην ουσία συμφωνούμε όλοι.

Τον λόγο έχει ο Υφυπουργός Οικονομικών, κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, κύριε συνάδελφε έχω απαντήσει στα ερωτήματα, στην Επιτροπή επί των άρθρων σε όλους τους φορείς. Πάνω από 10 - 15 λεπτά έδινα απαντήσεις στα ερωτήματά τους. Το έχετε ξαναπεί αυτό. Εάν δεν θέλετε να ψηφίσετε ένα τέτοιο νομοσχέδιο που αντιμετωπίζει ολιστικά και ολοκληρωμένα το λαθρεμπόριο να το πείτε ξεκάθαρα. Να μην ψηφίσετε σήμερα την «επιφύλαξη», να ψηφίσετε ξεκάθαρα θετικά στο νομοσχέδιο που για πρώτη φορά αντιμετωπίζει το λαθρεμπόριο ολιστικά και ολοκληρωμένα. Είναι το πρώτο νομοσχέδιο που έρχεται και να μην βρίσκετε προφάσεις.

Θα ακούσω τους Εισηγητές όπως κάνω πάντα και στο τέλος θα τοποθετηθώ σε όλους και σε όλα. Έχω απαντήσει, επαναλαμβάνω στην Επιτροπή επί των άρθρων και στους Εισηγητές και στους φορείς.

 Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Υπουργέ γίνατε κατανοητός.

Θα ξεκινήσει, λοιπόν η διαδικασία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Άλλωστε τα πρακτικά υπάρχουν. Όποιος θέλει μπορεί να δει πόση ώρα απαντούσα στους Εισηγητές και στους φορείς.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ξεκινάει, λοιπόν η διαδικασία με τον Εισηγητή της Πλειοψηφίας, κ. Σάββα Αναστασιάδη για 8 λεπτά.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, καλό μήνα και εύχομαι σύντομα να ξεπεράσουμε τους περιορισμούς και τα απαγορευτικά που μας επιβάλλει η πανδημία και να έχουμε και καλά Χριστούγεννα.

Κυρίες και κύριοι συνάδελφοι, ολοκληρώνεται σήμερα η συζήτηση, - όπως είπαμε, στις Επιτροπές - και η επεξεργασία του σχεδίου νόμου με τίτλο «Περιστολή της φοροδιαφυγής και άλλες διατάξεις». Προηγήθηκαν σημαντικές συζητήσεις στις προηγούμενες συνεδριάσεις των Επιτροπών, αναλυτικές συζητήσεις. Εξετάστηκαν όλα τα θέματα και στις Επιτροπές, αλλά και κατά την ακρόαση των φορέων, όπου κλήθηκαν 17 φορείς και νομίζω από τους 17 φορείς, οι 15 φορείς έλαβαν τον λόγο και έθεσαν τις θέσεις τους και τους προβληματισμούς.

Το συμπέρασμα, ή τα συμπεράσματα, αν θέλετε, από τις συζητήσεις που προηγήθηκαν, είναι, ότι το ζητούμενο και από τα κόμματα, όπως εκφράστηκαν, τουλάχιστον ρητορικά και θεωρητικά, αλλά και από τους φορείς, είναι να δημιουργηθεί ένα κοινό μέτωπο απέναντι στην λαθρεμπορία, απέναντι στη λαθραία διακίνηση προϊόντων που υπόκεινται σε ειδικό φόρο κατανάλωσης, ότι πρέπει να βρεθεί ένας τρόπος η πολιτεία να πατάξει τη λαθρεμπορία και το παράνομο εμπόριο, που στερεί πολλά έσοδα από τα δημόσια ταμεία, θέτει σε κίνδυνο τη δημόσια υγεία των πολιτών, διότι πάρα πολλά προϊόντα που κινούνται λαθραία είναι αμφιβόλου ποιότητας, αντιμάχεται το υγιές εμπόριο και τον ανταγωνισμό και βεβαίως, πέρα από όλα αυτά που είναι επικίνδυνα και για την υγεία, στερεί και πολλές θέσεις εργασίας από την αγορά.

Είδαμε, όμως, κατά τις συζητήσεις των προηγούμενων ημερών, εδώ, στην επιτροπή, ότι παρά την αίσθηση που δημιουργήθηκε, κάποια κόμματα στέκονται αρνητικά απέναντι στο σημερινό νομοσχέδιο, στο νομοσχέδιο που εισάγουμε, που εισάγει η κυβέρνηση και το Υπουργείο Οικονομικών και καταψηφίζουν. Το νομοσχέδιο, όπως προ είπαμε, που έρχεται για συζήτηση, βελτιώνει υφιστάμενες νομοθετικές διατάξεις που αφορούν το ίδιο αντικείμενο και εισάγει νέα μέτρα, θεσπίζει αυστηρότερες ποινές για να αποτρέψει τους επιτήδειους από το λαθρεμπόριο. Η κριτική που ακούστηκε τις προηγούμενες μέρες στις επιτροπές, ότι υπάρχουν τα προηγούμενα χρόνια νομοθετήσεις πάρα πολλές που αφορούν το λαθρεμπόριο, άρα, ίσως η σημερινή νομοθέτηση να είναι εκ του περισσού, είναι άδικη και άστοχη. Διότι γνωρίζουμε πολύ καλά και έχει λεχθεί και στην αίθουσα, ότι το λαθρεμπόριο, οι επιτήδειοι, τα κυκλώματα, προηγούνται πάντα του κράτους και των Αρχών, διότι είναι πάρα πολλά τα έσοδα και ελκυστικό. Άρα, λοιπόν, χρειάζεται, η πολιτεία, κάθε φορά, να θεσπίζει νέα μέτρα για να αντιμετωπίσει νέους μεθόδους, καινούργιες μεθόδους, που ανακαλύπτουν τα κυκλώματα για να εξαπατήσουν τις αρχές και το κράτος, για να έχουν έσοδα από λαθραία προϊόντα. Και γι’ αυτό, καλώς έρχεται το Υπουργείο και αξίζει και έπαινο στο Υπουργείο Οικονομικών, που παίρνει αυτή τη πρωτοβουλία, για να αντιμετωπίσει τα νέα δεδομένα και τις νέες μεθόδους που χρησιμοποιούν οι λαθρέμποροι.

Να πούμε κάποια παραδείγματα. Δεν έπρεπε, δηλαδή, το Υπουργείο, να έχει ιχνοθετήσει το υγραέριο, του οποίου η κατανάλωση τα τελευταία χρόνια αυξάνεται κάθετα σε όλες τις χρήσεις και στην κίνηση και στη θέρμανση και στη βιομηχανία και υπάρχει μεγάλη διαφορά στον ειδικό φόρο κατανάλωσης, έτσι ώστε να μπορεί να εντοπίσει εύκολα τα λαθραία διακινούμενα υγραέρια και να επιβάλει τις ποινές; Δεν έπρεπε να δημιουργηθούν πλατφόρμες στην Ανεξάρτητη Αρχή Δημοσίων Εσόδων καταγραφής παρακολούθησης όλης της διαδικασίας της αγοράς, κατοχής και εμπορίας των καυσίμων και των αλκοολούχων, αλλά και των καπνικών προϊόντων;

 Νομίζω, ότι δεν διαφωνεί κανείς σε αυτό. Γιατί έτσι μπορούν να εντοπιστούν ευκολότερα οι παραβάτες και μπορεί να αποτραπεί το λαθρεμπόριο. Και επίσης κάτι άλλο κύριε Υπουργέ, δεν πρέπει να δούμε και τον νέο τρόπο που άρχισε να συζητείται κλοπής, ηλεκτρονικής κλοπής στα πρατήρια όπου υπάρχουν ήδη κάποιοι επιτήδειοι που παρεμβαίνουν στα λογισμικά των αντλιών και καταργούν το σύστημα εισροών εκροών; Κάνουν εισροές εκροές χωρίς να καταγράφονται και χωρίς να εκδίδουν καθόλου αποδείξεις. Είναι μέθοδοι τις οποίες πρέπει η πολιτεία να αντιμετωπίσει νομοθετικά. Δεν έπρεπε να έρθει για κύρωση η απόφαση του Παγκόσμιου Οργανισμού Υγείας για την περιστολή της διακίνησης του λαθραίου καπνού, των καπνικών προϊόντων; Κάτι που ισχύει από το 2013 και έχει σαν στόχο να περιορίσει το λαθρεμπόριο του καπνού.

Μπορεί εδώ μέσα σε αυτά τα θέματα ή στον τρόπο νομοθέτησης να υπάρχουν μικρές διαφορές, μπορεί να υπάρχουν και παραλείψεις, αλλά είμαστε εδώ να συζητήσουμε και να συμπληρώσουμε ότι απαιτείται. Στην ουσία υπάρχει συμφωνία από τα κόμματα και από τους φορείς. Μας δίνεται μεγάλη ευκαιρία να δημιουργήσουμε ένα ενιαίο μέτωπο από φορείς που εκπροσωπούν την κοινωνία και κόμματα που εκπροσωπούν το πολιτικό σύστημα, έτσι ώστε να δοθεί ένα ισχυρό και ηχηρό μήνυμα στους παράνομους, ότι είμαστε εδώ απέναντι στο λαθρεμπόριο και απέναντι στην παρανομία. Νομίζω, ότι τα κόμματα που στέκονται αρνητικά πρέπει να επανεξετάσουν τη θέση τους.

Θέλω κ. Υπουργέ να αναφερθώ επιπλέον σε δύο θέματα για να κλείσω. Πρώτον. Το άρθρο 159 του τελωνειακού κώδικα που αφορά τις ποινές. Νομίζω, ότι πρέπει να το ξαναδούμε, διότι υπάρχουν περιπτώσεις αυστηρής θα έλεγα ερμηνείας του νόμου και περιπτώσεις πολύ χαμηλού αντικειμένου λαθραίου, οι οποίες ταλαιπωρούν συναδέλφους. Γνωρίζετε, ότι έχουμε περίπτωση συναδέλφου που του ξέφυγε να περάσουν 2-3 κιλά τυρί και βρίσκεται τρία χρόνια σε αργία. Αυτό νομίζω είναι άδικο και πρέπει να το δούμε, να το εξετάσετε για να υπάρχει μία κλιμάκωση ανάλογα με το αδίκημα.

Δεύτερον. Θέλω να αναφερθώ στην ενδοκοινοτική κυκλοφορία ειδών που υπόκεινται σε ειδικό φόρο κατανάλωσης. Εμείς και εσείς, στη βόρεια Ελλάδα το γνωρίζουμε πολύ καλά αυτό το θέμα και το ζούμε όλα αυτά τα χρόνια, είναι διαχρονικό, δεν είναι σημερινό, αλλά πρέπει κάποια στιγμή να το αντιμετωπίσουμε. Αυτό προκύπτει από τη μεγάλη διαφορά φορολογικής επιβάρυνσης στα είδη με ειδικό φόρο και στα αυτοκίνητα μεταξύ της Ελλάδας, της Βουλγαρίας και της Τουρκίας. Αναφέρθηκε στις Επιτροπές ο συνάδελφος, ο κ. Δημοσχάκης σε αυτό το θέμα. Διαπιστώνονται συχνά παραβατικές συμπεριφορές στη διακίνηση των προϊόντων συγκεκριμένα αλκοολούχων, καπνικών, καυσίμων και αυτοκινήτων που πολλοί επιτήδειοι που με κατοικία την Ελλάδα χρησιμοποιούν αυτοκίνητα με Βουλγάρικες κατά βάση πινακίδες. Θέλω να σας πω και το γνωρίζετε αυτό, ότι στα βόρεια σύνορά μας πλέον δεν υπάρχουν Ελληνικά πρατήρια, διότι δεν αντέχουν τον ανταγωνισμό και έχουν κλείσει όλα.

Κλείνοντας, θέλω να αναφερθώ στο άρθρο 40 που αφορά τη μεταφορά φορολογικής κατοικίας στην Ελλάδα. Κυρίες και κύριοι συνάδελφοι, δέσμευση του Πρωθυπουργού του κ. Μητσοτάκη, αλλά και της Νέας Δημοκρατίας είναι η επιστροφή των νέων συμπατριωτών μας, που αναγκάστηκαν λόγω της κρίσης να εγκαταλείψουν τη χώρα. Κυρίως νέοι και καλά καταρτισμένοι.

Είναι μια πρώτης τάξεως ευκαιρία με τις ευεργετικές διατάξεις που εισάγονται και θεσπίζονται στο άρθρο 40. Είναι ένα πρώτο βήμα, έτσι ώστε να δώσει τη δυνατότητα στους συμπατριώτες μας αυτούς, να επανέλθουν στη χώρα.

Το νομοσχέδιο που επεξεργαζόμαστε και εισάγεται αύριο στην Ολομέλεια, νομίζω ότι είναι μία σημαντική πρωτοβουλία μεταρρύθμισης της Κυβέρνησης που αφορά και την οικονομία και την κοινωνία. Το ψηφίζουμε. Το υπερψηφίζουμε και καλούμε και τα άλλα Κόμματα να κάνουν το ίδιο.

 Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Το λόγο έχει ο κ. Αλεξιάδης.

**ΤΡΥΦΩΝΑΣ ΑΛΕΞΙΑΔΗΣ(Εισηγητής της Μειοψηφίας):** Κύριε Πρόεδρε, πολύ σωστή η έκκληση του Εισηγητού της Νέας Δημοκρατίας, του κ. Αναστασιάδη, για την μέγιστη δυνατή συναίνεση σε ένα τόσο σοβαρό θέμα και έτσι θα έπρεπε να αντιμετωπίζουμε ως κοινοβούλιο τέτοια ζητήματα τεράστιας σημασίας, όπως το ζήτημα λαθρεμπορίου. Κύριε Βουλευτά, όμως, η έκκληση έγινε σε λάθος κατεύθυνση, εκεί έπρεπε να γίνει, διότι εμείς και στην Επιτροπή Οικονομικών Υποθέσεων, τις προηγούμενες μέρες και σήμερα, ζητήσαμε να υπάρξουν απαντήσεις για να υπάρχει η μέγιστη δυνατή συναίνεση. Να σταλεί ένα μήνυμα στους φοροφυγάδες, οικονομικούς εγκληματίες και λαθρέμπορους ότι η Βουλή, ομόφωνα, αν είναι δυνατόν, ή τουλάχιστον με μεγάλη πλειοψηφία στηρίζει αυτό το νομοσχέδιο. Αλλά αντί να πάρουμε απαντήσεις, απαντήσεις σε διαδικαστικά ζητήματα και θα τα θέσουμε και σήμερα και αύριο και θα τα θέσουμε και δημόσια, αντί να πάρουμε απαντήσεις δεχόμαστε ειρωνεία. Εδώ θα κάνω και μια διόρθωση στην ομιλία μου στην Επιτροπή Οικονομικών Υποθέσεων, όπου από το βήμα αυτό είπα, ότι δεν ξεκίνησε ο αγώνας κατά της φοροδιαφυγής του λαθρεμπορίου όταν έγινε κυβέρνηση ο ΣΥΡΙΖΑ ή όταν πήγε ο Αλεξιάδης για να προσωποποιήσω και τη δράση και τις ευθύνες, που είχα για αυτό το αντικείμενο. Αξιοποιήσαμε θεσμικό πλαίσιο που είχε ψηφισθεί επί ΠΑΣΟΚ και Νέας Δημοκρατίας τα προηγούμενα χρόνια, θεσμικό πλαίσιο βεβαίως και στο οποίο πολλές φορές είχαν ψηφισθεί πολύ σωστές διατάξεις, αλλά δεν είχαν βγει Υπουργικές Αποφάσεις για να τις υλοποιούν, δεν ανοίγω αυτό το κεφάλαιο, είναι δύσκολο κεφάλαιο, δεν έχω και το χρόνο.

Έκανα λάθος όμως, διότι η πολιτική ηγεσία του Υπουργείου Οικονομικών, θεωρεί ότι με αυτό το νομοσχέδιο ξεκινά ο αγώνας κατά του λαθρεμπορίου, θα διορθώσω, λοιπόν, την ομιλία μου και θα πω ότι δεν έκανε τίποτα η Νέα Δημοκρατία πριν το 2015 και ότι έγινε το έκανε το ΠΑΣΟΚ. Δεν έφερε κανένα νόμο, σήμερα έρχεται ο πρώτος νόμος κατά του λαθρεμπορίου.

Όσον αφορά, δε, στα ζητήματα είπε ο κ. Υπουργός, με τον οποίο δεν υπάρχει προσωπική αντιπαράθεση, διότι γνωριζόμαστε από παλιά, είμαστε από τον ίδιο επαγγελματικό χώρο και έχει την επαγγελματική και επιστημονική εμπειρία για να καταλάβει το που είναι τα ερωτήματά μας. Κοιτάξτε, λοιπόν, τι ρωτήσαμε και ακόμη περιμένουμε απαντήσεις. Θα έρθουν τροπολογίες από την από πλευρά του Υπουργείου Οικονομικών μέχρι να λήξει η διαδικασία προς το νομοσχέδιο; Καμία απάντηση. Να δούμε αν θα τολμήσουν να απαντήσουν σήμερα. Στο άρθρο 40 του νομοσχεδίου, σε σχέση με την επαναφορά φορολογικών κατοίκων στην Ελλάδα, ρωτήσαμε συγκεκριμένα πράγματα και πήραμε την ομιλία του Εισηγητή της Νέας Δημοκρατίας στον Προϋπολογισμό, την αναφορά του στην εισφορά αλληλεγγύης και είπαμε ο Εισηγητή σας εκεί, είπε για συγκεκριμένα πράγματα για την εισφορά αλληλεγγύης, εδώ περιγράφετε άλλα, τι ακριβώς ισχύει; Η εισφορά αλληλεγγύης θα ισχύσει τα επόμενα χρόνια; Άρα, αυτό το περί επταετίας είναι κενού νόμου ή δεν θα ισχύσει; Καμία απάντηση. Να δούμε, λοιπόν, αν θα απαντήσετε έστω σήμερα. Επίσης, πήραμε ένα μήνυμα στο messenger από αυτούς που θέλουμε να επαναφέρουμε, τα αρχικά είναι «A.J. Greece in London» αυτού που έστειλε το μήνυμα από τους Έλληνες στο Λονδίνο, δεν θέλω να πω το όνομα, όπου οι άνθρωποι, με το δίκιο τους διαβάζοντας αυτά που λέει μέσα, λένε «τα κίνητρα αυτά απευθύνονται σε πραγματικά πάρα πολύ περιορισμένο κοινό». Δεν είναι κάποιος «Συριζομαδούρος» αυτός που τα γράφει, διότι επαινεί το τμήμα που λύνει πραγματικά προβλήματα, αλλά θέτουν παρατηρήσεις και θέτουν το κορυφαίο ερώτημα, στο οποίο δεν απαντάτε.

Σας το είπαμε και στην Επιτροπή, αποκλείονται ή όχι οι Έλληνες μετανάστες που έφυγαν από τη χώρα από το 2013 και μετά; Απαντήστε. Εμείς δεν μπορέσαμε να καταλάβουμε, αν αποκλείονται ή όχι. Δηλαδή, η κύρια πληγή του «Brain Drain» στην Ελλάδα, η κύρια πληγή, από το 2013 και μετά, αποκλείεται ή όχι; Σε αυτά, λοιπόν, ρωτήσαμε και απαντήσεις ακόμα δεν πήραμε.

 Επίσης, ακούστηκε και το είπε και προηγουμένως σε σχέση με το τι ειπώθηκε από την Ομοσπονδία των Τελωνειακών. Σωστά το έθεσε, ο Εισηγητής της Νέας Δημοκρατίας, αλλά, μάλλον κι αυτός δεν έχει πάρει απάντηση γιατί κατά τα άλλα απάντησε το Υπουργείο Οικονομικών στους φορείς, αλλά σωστά επανέρχεται το άρθρο 159 που λέει, ότι άλλο πράγμα είναι, αν ένας τελωνειακός κάνει λάθος και περάσουν δύο κιλά φέτα χωρίς να πληρωθούν οι ανάλογοι δασμοί και φόροι και έχει μια ποινή κι άλλο αν έχει δύο κιλά ηρωίνη. Υπάρχει μια διαφορά στο ένα από το άλλο και πρέπει να λυθεί αυτό το ζήτημα. Απάντηση καμία, όπως απάντηση καμία στο ζήτημα που έθεσε η Ομοσπονδία Τελωνειακών μετά από ερώτημά μας, ως προς τις ελλείψεις προσωπικού. Συζητάμε εδώ για τα θέματα λαθρεμπορίου και δεν συζητάμε για το ποιοι θα υλοποιήσουν αυτό το θεσμικό πλαίσιο. Τι μας είπε ο Πρόεδρος της ΟΤΥΕ; Στο τελωνείο των κήπων, στο πιο σημαντικό τελωνείο της χώρας, στο τελωνείο όπου έχουμε μεγάλη εισαγωγή προϊόντων από την Τουρκία προς την Ελλάδα και μικρή εξαγωγή προϊόντων από την Ελλάδα προς την Τουρκία για ευνόητους λόγους όπου έχουμε μεγάλη είσοδο πολιτών από την Τουρκία προς την Ελλάδα και λιγότερη το αντίθετο, από τη μεριά των ελληνικών συνόρων είναι 50 με 55 τελωνειακοί, για τρεις βάρδιες, για Χριστούγεννα και Πάσχα, και από την άλλη μεριά είναι 120 με 140. Θα απαντήσει σε αυτό το Υπουργείο Οικονομικών; Θα μας πει τι χρονοδιάγραμμα υπάρχει; Θα μας πει, πώς θα αντιμετωπιστούν τα ζητήματα;

 Επίσης, θέσαμε συγκεκριμένα αιτήματα και συγκεκριμένα ερωτήματα. Θέσαμε συγκεκριμένα ερωτήματα, ως προς το, ότι συζητάμε θεσμικό πλαίσιο για το λαθρεμπόριο και ζητήσαμε στην Επιτροπή, άκουσον άκουσον, τι ζήτησε η Αξιωματική Αντιπολίτευση, έναν απολογισμό, προγραμματισμό, χρονοδιάγραμμα για τα βασικά θέματα πάταξης του λαθρεμπορίου ειδικά στα καύσιμα. Σύστημα γεωεντοπισμού, σύστημα καταγραφής πινακίδων, x-ray και τα λοιπά, το τι θα γίνει με τον αριθμό τελωνειακών υπαλλήλων και μια σειρά από ζητήματα. Καμία απάντηση στην Επιτροπή. Κλείνω, κ. Πρόεδρε. Κλείνω, αν και είμαι πολύ ανήσυχος, αν αυτή η Κυβέρνηση θέλει να λύνει προβλήματα ή να δημιουργεί πολιτικές εντάσεις. Εμείς δεν θα την ακολουθήσουμε στην ακραία αντιπολιτευτική τακτική που είχε ως Αντιπολίτευση. Εμείς θα καταθέτουμε τις προτάσεις μας και θα προσπαθούμε να γίνεται διάλογος.

 Καταθέτω στα πρακτικά, το υπόμνημα της Ένωσης Επαγγελματιών Περιπτερούχων Πειραιώς και Περιχώρων, διότι με ευθύνη όσων αποφάσισαν στην Επιτροπή ποιοι θα κληθούν οι περιπτερούχοι αποκλείστηκαν από την Επιτροπή. Εμείς θα καταθέσουμε στα πρακτικά, το υπόμνημα που έχει η αντίστοιχη Ένωση Φορέων και θα θέσουμε για άλλη μια φορά το ερώτημα για την τροπολογία που έχουμε καταθέσει. Τροπολογία την οποία στήριξε ο Πρόεδρος του Οικονομικού Επιμελητηρίου της Ελλάδος, τροπολογία την οποία στηρίζουν οι λογιστές, οι οικονομολόγοι και οι επιχειρήσεις που ταλαιπωρούνται από ένα νομικό πρόβλημα, τροπολογία που λύνει το πρόβλημα.

Το λέω για τελευταία φορά. Για να μην θεωρηθεί ότι εμείς θέλουμε να εκμεταλλευτούμε πολιτικά αυτό το ζήτημα, εμείς να αποσύρουμε, σήμερα κιόλας, την Τροπολογία. Να υπάρχει, όμως, δέσμευση της Κυβέρνησης ότι θα λύσει αυτό το ζήτημα ή με νομοθετική διάταξη, μέχρι το τέλος του χρόνου, ή με απόφαση Διοικητή ΑΑΔΕ ή με οποιοδήποτε άλλο τρόπο.

Δεν θέλουμε να εκμεταλλευτούμε πολιτικά αυτό το ζήτημα. Θέλουμε να καταλάβουν, όμως, κάποιοι ότι, από την Πέμπτη και μετά, θα πρέπει να απολογηθούν ως προς τις πολιτικές ευθύνες τους για το ζήτημα αυτό.

Ευχαριστώ πολύ για το χρόνο σας.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Αλεξιάδη. Το λόγο έχει ζητήσει ο κ. Υπουργός. Ορίστε, κύριε Υφυπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Είπα και προηγουμένως ότι δόθηκαν απαντήσεις στους Εισηγητές των κομμάτων, στην Επιτροπή, επί των άρθρων, αλλά και στους φορείς. Καλέστηκαν 17 φορείς και προσήλθαν 15, ενώ το όριο είναι 10. Άρα, προσκαλέστηκαν πολύ περισσότερο από ό,τι ήταν δυνατόν να προσκαλεστούν. Τους ακούσαμε με προσοχή και απαντήσαμε σε όλα τα ερωτήματά τους.

Τώρα, στα ερωτήματα του κυρίου Αλεξιάδη, που τα βάζει ξανά και ξανά και ξανά: «Ακούστε γιατί δεν ψηφίζω το νομοσχέδιο και ψήφισα με επιφύλαξη». Σε ένα νομοσχέδιο που αντιμετωπίζει, για πρώτη φορά, ολοκληρωμένα. Ένα ολιστικό σχέδιο νόμου για την αντιμετώπιση του λαθρεμπορίου στα καύσιμα, στα αλκοολούχα ποτά και στα καπνικά.

Για ποιο λόγο είναι με επιφύλαξη, έτσι; Ποια είναι τα ερωτήματά τους: Εάν θα κατατεθούν Τροπολογίες. Επί της ουσίας, τίποτα. Δεν υπάρχει. Συμφωνούμε σε όλα, επί της ουσίας, αλλά ρωτάμε αν θα κατατεθούν Τροπολογίες στην Ολομέλεια.

Λοιπόν, για το άρθρο 40 του νομοσχεδίου. Είναι ένα μέτρο η επέκταση του "non-dom" στα άλλα δύο άρθρα, που είχαν περάσει με το ν.4446 και με έναν άλλο νόμο για το "non-dom".

Μιλάνε για την εισφορά αλληλεγγύης. Μιλάτε εσείς για την εισφορά αλληλεγγύης; Ήταν ένας νόμος που είχε ημερομηνία λήξης 31/12/2016. Και ήρθατε εσείς, το μονιμοποιήσατε και προσαυξήσατε, τετραπλασιάσατε τους φορολογικούς συντελεστές.

Να σας θυμίσω, κύριε Αλεξιάδη, γιατί είστε έμπειρος εφοριακός και τα ξέρετε καλύτερα από όλους. Να σας θυμίσω τους φορολογικούς συντελεστές, τότε, πόσο ήταν; Από 12 έως 20 χιλιάδες 0,7%. Πόσο το πήγατε; 2,2%. Από 20 έως 30 χιλιάδες ευρώ 1,4%. Το πήγατε 5%. Δέστε, λίγο: Το 1,4% στο 5%. Τέσσερις φορές πάνω. Μιλάτε εσείς για την εισφορά αλληλεγγύης;

Εμείς, στον πυρήνα της πολιτικής μας, έχουμε τη μείωση των φόρων. Και αυτό το κάνουμε πράξη. Τι κάναμε; Ήρθαμε και αναστείλαμε την εισφορά αλληλεγγύης για το 2021. Ποιοι είναι ωφελούμενοι; Οι μισθωτοί του ιδιωτικού τομέα, ελεύθεροι επαγγελματίες, επιχειρηματίες, αγρότες, εισοδηματίες. Και θα κάνετε υπομονή για το μέλλον. Γιατί, σάς επαναλαμβάνω ότι η πολιτική μας –στον πυρήνα της πολιτικής μας- είναι μείωση των φόρων. Υπομονή, λοιπόν.

Αν αποκλείονται οι Έλληνες του εξωτερικού. Προφανώς, θα αναφέρεστε στο άρθρο 40 και στις 4 προϋποθέσεις. Και είχα πει ότι ωφελούμενοι, γι’ αυτό εδώ πέρα το άρθρο, δεν είναι μόνο οι κάτοικοι αλλοδαπής, οι κάτοικοι που έχουν φορολογική κατοικία στην αλλοδαπή και πρέπει να μεταφέρουν τη φορολογική κατοικία τους στην Ελλάδα, δηλαδή κάτοικοι Ευρωπαϊκής Ένωσης ή ΕΟΚ. Έχει 4 προϋποθέσεις. Είπα ότι ωφελούμενοι είναι οι Έλληνες που, αυτά τα χρόνια της κρίσης, έφυγαν στο εξωτερικό.

Μάλλον, θα αναφέρεστε σε 1 από τις 4 προϋποθέσεις, η οποία λέει «να μην ήταν κάτοικος φορολογικός της Ελλάδας τα προηγούμενα 7 από τα 8 έτη, πριν από την επαναφορά της φορολογικής κατοικίας στην Ελλάδα. Υπομονή και σε αυτό, για αύριο.

Θα τα λύσουμε όλα αυτά τα προβλήματα.

Εμείς σκεφτόμαστε αυτούς που έφυγαν στο εξωτερικό και, ιδίως, τα νέα παιδιά. Ποιοί τα οδήγησαν να φύγουν εκεί, ξέρει πολύ καλά ο ελληνικός λαός.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Και εμείς ευχαριστούμε τον κύριο Υπουργό. Συνεχίζουμε με τον Ειδικό Αγορητή του Κινήματος Αλλαγής κ. Κεγκέρογλου.

 **ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Σας ευχαριστώ, κ. Πρόεδρε.

 Η καταπολέμηση του λαθρεμπορίου προϋποθέτει ισχυρή πολιτική βούληση. Αυτό απέδειξε η πρόσφατη ιστορία και ιδιαίτερα, από τότε που η κυβέρνηση του ΠΑΣΟΚ προχώρησε με τόλμη και σχέδιο για την αντιμετώπιση του φαινομένου. Δυστυχώς με τις επόμενες κυβερνήσεις και το ένα βήμα μπρος και δύο πίσω, δεν προχώρησε στην πράξη η αντιμετώπιση της λαθρεμπορίας και εύλογα αναρωτιούνται οι πολίτες, δεν θέλουν ή δεν μπορούν. Όταν μάλιστα γίνονται διευθετήσεις και χαριστικές διαγραφές προστίμων και από εκεί και από εδώ, ενίοτε με «γκρίζες» βουλευτικές τροπολογίες, δεν υπάρχει ερώτημα πλέον αλλά βεβαιότητα, ότι δεν υπάρχει ούτε θέληση ούτε μπόρεση και έτσι χάνεται εντελώς η εμπιστοσύνη των πολιτών στο πολιτικό σύστημα.

Έχει η σημερινή Κυβέρνηση την πολιτική βούληση; Με το νομοσχέδιο διακηρύττει ότι την έχει και επιδιώκει, έστω όπως λέει ο τίτλος του νομοσχεδίου, την περιστολή του λαθρεμπορίου. Την ίδια ώρα όμως, ο Προϋπολογισμός της ίδιας Κυβέρνησης που αποτυπώνει σε νούμερα τη βούληση, εκπέμπει απαισιοδοξία και το αντίστροφο μήνυμα. Αποκαλύπτει την αλήθεια. Η Κυβέρνηση υπολογίζει έσοδα από λαθρεμπόριο 15.000.000 συνολικά τελωνειακά πρόστιμα. Δηλαδή προβλέπει για το 2021 όσο προέβλεπε και το 18-19 η προηγούμενη Κυβέρνηση. Ούτε καν την αύξηση εισπραξιμότητας των προστίμων δεν έχει βάλει και δεν ελπίζει ότι θα πετύχει σε ένα βαθμό.

Προτάσεις. Τι μας είπαν στην ακρόαση όλοι οι εκπρόσωποι της αγοράς καυσίμων, καπνικών, αλκοολούχων και καφέ; Μας είπαν ότι οι συντελεστές των ειδικών φόρων είναι πολύ υψηλοί και δίνουν κίνητρα στους λαθρεμπόρους για να αρχίσουν «τη δραστηριότητά τους». Έχει «μαλλιάσει η γλώσσα μας» να λέμε σε κάθε Προϋπολογισμό και όχι μόνο, ότι η ανισορροπία των έμμεσων και άμεσων φόρων, η οποία ξεκίνησε με την υπερφορολόγηση μετά το 15, είναι βαθιά ταξική. Υπενθυμίζουμε ότι η αναλογία έμμεσων-άμεσων φόρων το 14΄ ήταν 1,75. Η αναλογία κατέληξε το 2019, παρότι προεκλογικά ο ΣΥΡΙΖΑ μείωσε τον ΦΠΑ σε κάποια προϊόντα, στο 1,48, το 2020 θα ξεπεράσει το 1,50 και το 2021, αν επιβεβαιωθούν οι προβλέψεις της Κυβέρνησης, θα ξεπεράσει το 1,6. Δηλαδή, για κάθε ευρώ που πληρώνουν φυσικά και νομικά πρόσωπα επί του πλούτου και του κεφαλαίου, ο κόσμος πληρώνει 1,6. Ο κόσμος για τα βασικά του αγαθά, η κάθε οικογένεια για τη διαβίωσή της. Στα σουπερμάρκετ, στις λαϊκές και στα εμπορικά. Κάθε φορά που αγοράζουν καύσιμα, για να πάνε στη δουλειά τους ή για να ζεσταθούν. Και κάθε φορά που γευματίζουν ή συμμετέχουν σε οποιαδήποτε συναλλαγή, σε καφέ ή άλλα. Καθημερινά δηλαδή.

Η διαπιστωτική Έκθεση Πισσαρίδη καταγράφει ότι έχουμε τη χειρότερη αναλογία στην Ευρώπη στη σχέση έμμεσων-άμεσων φόρων. Αλλά με τις προτάσεις της όχι μόνο δεν στοχεύει στη βελτίωση αυτής της σχέσης, αλλά στη χειροτέρευση. Από τη χειρότερη, δηλαδή, στην Ευρώπη σχέση, να την κάνουμε τη χειρότερη στον πλανήτη. Αν αυτό το μείγμα φορολόγησης που εγκαθίδρυσε η προηγούμενη κυβέρνηση και διογκώνει η Ν.Δ. είναι άδικο, ταυτόχρονα είναι και αντιαναπτυξιακό.

Η δικαιολογία ότι δεν μπορεί η Κυβέρνηση τώρα να μειώσει τους έμμεσους φόρους του ειδικού φόρου κατανάλωσης, ΦΠΑ και λοιπά γιατί εισπράττονται άμεσα και βοηθούν στη ρευστότητα, αλλά για λόγους ανταγωνιστικότητας θα προχωρήσει σε μείωση της φορολογίας του πλούτου, δεν είναι δικαιολογία. Είναι η αποκάλυψη της σκοπιμότητας ενίσχυσης των ισχυρών και αδιαφορίας για τους αδύναμους και για τα χαμηλά και μεσαία εισοδήματα.

Το Κίνημα Αλλαγής απαντά με προτάσεις για δίκαιο φορολογικό σύστημα. Καταθέτουμε τροπολογία και θέλουμε την τοποθέτηση της Κυβέρνησης και των άλλων κομμάτων για τη μείωση του συντελεστή ΦΠΑ για την εστίαση και τη διαμονή στο 6% για το 2021, αξιολόγηση τέλος του 2021 προκειμένου το μέτρο να συνεχιστεί. Καθαρά πράγματα θα τοποθετηθείτε.

 Δεύτερη πρόταση για την πάταξη του λαθρεμπορίου. Το νομοσχέδιο προβλέπει εκ νέου συστήματα εισροών-εκροών, μηχανισμού GPS και μητρώα. Καλή η πρόβλεψη θα αποδειχθεί αν είναι αρκετή. Είπαμε ότι χρειάζεται ισχυρή πολιτική βούληση και για την υλοποίηση τους. Στην πράξη μεταρρύθμισης εισροών-εκροών έχει εφαρμοστεί μόνο στα πρατήρια καυσίμων.

Θυμίζω, ότι θεσμοθετήθηκε από το ΠΑΣΟΚ μέσα από την κρίση, για να χτυπήσουμε αυτήν την πληγή για την κοινωνία, την πληγή για τη χώρα, αλλά δεν έχει προχωρήσει στα υπόλοιπα στάδια της αλυσίδας από διυλιστήρια, εταιρείες καυσίμων, εταιρείες μεταφοράς μέχρι το πρατήριο.

Να επεκταθούν, λοιπόν, παντού να εφαρμοστούν και να αξιοποιηθούν τα καλύτερα και σύγχρονα τεχνολογικά εργαλεία. Καταθέσαμε προτάσεις, ελπίζουμε η Κυβέρνηση να τις αξιολογήσει.

 Επαναλαμβάνω τουλάχιστον εξάμηνη σφράγιση ή οριστική όπως πρότειναν φορείς αντί για 10 έως 90 μέρες των εγκαταστάσεων, γιατί να είμαστε φειδωλοί σε αυτό, όχι μόνο για την εμπορία νοθευμένου καυσίμου, αλλά και για όλες τις παραβιάσεις του λαθρεμπορίου καυσίμων που αποδεικνύεται η δολιότητα. Όταν αποδεικνύεται ότι με δόλο γίνεται να είμαστε αμείλικτοι.

Ρητές προβλέψεις στο νομοσχέδιο για το ζήτημα της δημοσιοποίησης των παραβάσεων με πινακίδες στους ασφαλισμένους χώρους και όχι μόνο, μην παραπέμπεται τα θέματα σε ΚΥΑ. Είτε δεν θα εκδοθούν, είτε θα εκδοθούν στρογγυλεμένες, διότι εκεί γίνονται μετά οι παρεμβάσεις και οι πιέσεις ασκούνται και είναι και το πρώτο πράγμα που θα προβάλουν οι επιτήδειοι. Ένα λάθος κόμμα σε μία ΚΥΑ και τη γλιτώνουν οι επιτήδειοι.

Επέκταση, λοιπόν, όλων των ποινών και σε άλλες μορφές πέραν των καυσίμων όπως προβλέπει το νομοσχέδιο. Δεν διαφωνούμε με την εφαρμογή συστημάτων εισροών εκροών –όπως σας είπα- στην προηγούμενη συνεδρίαση και στις φορολογικές και τελωνειακές αποθήκες υγραερίου, αλλά θα πρέπει ταυτόχρονα να πάρει πρωτοβουλία το Υπουργείο και να εξεταστεί, να μελετηθεί το θέμα της σύγκλισης των διαφορετικών φορολογιών με ανάλογο τρόπο, όπως μελετήθηκε και αντιμετωπίστηκε το θέμα των διαφορετικών φορολογιών στο πετρέλαιο κίνησης και θέρμανσης.

Βεβαίως, πάντα με την πρόβλεψη της δίκαιης επιδότησης θέρμανσης, εν προκειμένω για τα αδύναμα νοικοκυριά και τις επιχειρήσεις και για υγραέρια και για την κίνηση με οχήματα και τη λειτουργία επιχειρήσεων.

Όπως δηλώσαμε δεν έχουμε αυταπάτες, ότι στην πράξη δεν θα εκφυλιστεί σε ένα βαθμό η νομοθετική πρωτοβουλία, αλλά είπαμε, ότι θα στηρίξουμε οτιδήποτε επεκτείνει ή βελτιώνει το υφιστάμενο πλαίσιο για την πάταξη του λαθρεμπορίου και νομίζω, ότι αυτό είναι μια σημαντική συμβολή και δεν θα έχει άλλοθι -τουλάχιστον από την πλευρά μας- η Κυβέρνηση εάν δεν πετύχει κάποια πράγματα παραπάνω.

 Συμφωνούμε με την προσθήκη στις αρμοδιότητες του λογιστικού επιχειρησιακού κέντρου και των άλλων προϊόντων που υπόκεινται σε φόρο κατανάλωσης από καφέ και υγρά αναπλήρωσης ηλεκτρονικού τσιγάρου μέχρι αλκοολούχα ποτά, καπνικά και λοιπά.

Πως ενισχύονται όμως στην πράξη οι έξι υπηρεσίες που συμμετέχουν σε αυτό το συντονιστικό; Θέλουμε και για τη στελέχωση και κυρίως για την τεχνολογική στήριξή τους. Χρειάζεται σύγχρονος τεχνολογικός εξοπλισμός, που σήμερα υπάρχει και μπορεί να βοηθήσει σημαντικά. Δεν διαφωνούμε ούτε με το μητρώο των ηλεκτρονικών επιτηδευματιών αλκοολούχων ποτών και το ηλεκτρονικό σύστημα ταυτοποίησης για την παρακολούθηση της διακίνησης των αλκοολούχων ποτών, ούτε με το μητρώο δεξαμενών ….ούτε με την επικαιροποίηση της διάταξης για την εφαρμογή του ηλεκτρονικού συστήματος, ούτε με το να καταστεί η ΑΑΔΕ αποκλειστικά αρμόδια για την ανάπτυξη διαχείρισης του λογισμικού εφαρμογών των πληροφοριακών συστημάτων εισροών εκροών.

Βεβαίως και οι διατάξεις για την καταπολέμηση του λαθρεμπορίου καπνικών προϊόντων και την κύρωση του πρωτοκόλλου για την εξάλειψη του παράνομου εμπορίου προϊόντων καπνού είναι εκτός από υποχρέωση και ένα εργαλείο για την αντιμετώπιση. Εξαρτάται τι θα γίνει στην πράξη. Προβλέπεται μετά πρόστιμο δυόμισι χιλιάδες σε βάρος του ελεγχόμενου λόγω παρεμπόδισης τελωνειακού ελέγχου. Αυτό νομίζω ότι όσο βαρά η τσέπη του μπορεί να αντιδρά. Νομίζω ότι αυτό πρέπει να σταθεροποιηθεί. Εκτός του ότι θα αυξηθεί το πρόστιμο, νομίζω ότι σε συνεργασία με το Υπουργείο Δικαιοσύνης πρέπει να δούμε την αυστηροποίηση της παράβασης. Ο ελεγκτικός μηχανισμός λειτουργεί για λογαριασμό του δημοσίου και της κοινωνίας και με αυτό το βάρος πρέπει να τον δούμε ούτως ώστε να ενισχυθεί θεσμικά και να θωρακιστεί. Ένας που δεν τα υπολογίζει τα λεφτά που λέμε -από το λαθρεμπόριο μπορεί να τα έχει- μπορεί να δώσει 2,5 χιλιάρικα και να παρεμποδίσει το κλιμάκιο ελέγχου. Θεωρώ τη διάταξη πολύ αδύναμη. Παρακαλώ, μπορούμε άμεσα αυτό το 2,5 να γίνει υψηλότερο -πολύ υψηλότερο- και ταυτόχρονα όπως σας είπα να θωρακιστεί νομικά.

Με μια σειρά διατάξεις, λοιπόν, δεν είμαστε αντίθετοι -για να προχωρήσω παρακάτω- τις ψηφίζουμε αλλά ταυτόχρονα θα σας ελέγξουμε για το τι θα κάνετε τόσο εσείς όσο και η ανεξάρτητη αρχή, η οποία είναι ανεξάρτητη από την κυβέρνηση, αλλά δεν είναι ανεξάρτητη από τη χώρα, δεν είναι ανεξάρτητη κοινωνία, δεν είναι ανεξάρτητη από το Κοινοβούλιο το οποίο οφείλει να την ελέγξει. Υπάρχει μια παρανόηση πολλές φορές με τις ανεξάρτητες αρχές. Είναι ανεξάρτητες από πού;

Ανεξάρτητες από δεσμεύσεις κομματικές, κυβερνητικές ή άλλες, αλλά δεν είναι ανεξάρτητες από τη χώρα, ούτε την κοινωνία, ούτε την οικονομία φυσικά. Καταστήσατε μόλις σαφές και πρέπει να γίνει όμως η δήλωση και στην Ολομέλεια για το τι καταλαμβάνει η διάταξη για την μεταφορά της φορολογικής κατοικίας φυσικών προσώπων. Πολύ αναγκαία αυτή η δήλωση, αλλά στην ολομέλεια για να έχει και νομική ισχύ. Ανακοινώσατε ήδη στην Ολομέλεια ότι θα επέλθει βελτίωση πως τα 7 χρόνια γίνονται 5. Το ζήτημα εδώ παραμένει. Ποιος είναι ο ελεγκτικός μηχανισμός του ελέγχου της υλοποίησης των επενδύσεων των 500.000 που είχε υποχρέωση. Δεν υπάρχει ασφαλιστική δικλείδα. Δεν υπάρχει ρύθμιση. Πρέπει λοιπόν άμεσα να το δούμε.

Θέλουμε ακόμα να πούμε ότι για το θέμα των τελών ταξινόμησης επειδή γίνεται πολλή κουβέντα να μπορούν και πριν τον Μάιο και πριν τον Απρίλιο και πριν τον Μάρτιο, από το Φεβρουάριο δηλαδή, εάν κάποιος δεν θέλει να πάρει τον Ιανουάριο πινακίδες που έχει καταθέσει, να ξεκινήσει από τον Φεβρουάριο αν τις καταθέσει στο προηγούμενο έτος, όχι μόνο τον Απρίλιο, από τον Φεβρουάριο και να πληρώσει με το μήνα. Αυτό δεν μπορεί να το κάνει βεβαίως μήνα-μήνα να καταθέτει να παίρνει και τα λοιπά. Μια φορά γίνεται το έτος η κατάθεση και μια φορά η παραλαβή -η επανενεργοποίηση- στο επόμενο διάστημα. Αυτό λοιπόν είναι ένα θέμα το οποίο θα πρέπει να το ρυθμίσουμε διότι θα δώσει δικαιοσύνη για όλους όσους θέλουν.

Τέλος, έχουμε καταθέσει, κύριε Υπουργέ, -και θα ήθελα λίγο την προσοχή σας- μία τροπολογία, μια δεύτερη τροπολογία που έχουμε καταθέσει -ήδη στις επιτροπές σας είπα για την τροπολογία για τους τελωνειακούς αν κρίνεται ότι να την υιοθετήστε, εξετάστε την- καταθέτουμε μια τροπολογία σήμερα για μια διακηρυγμένη απόφαση της Κυβέρνησης που όμως καθυστερεί και επειδή τέλος του χρόνου λήγει η αναστολή εφαρμογής της κατάργησης της υποχρέωσης του δημοσίου να δημοσιεύονται οι κρατικές ανακοινώσεις, διακηρύξεις, προκηρύξεις στον περιφερειακό και τον τοπικό τύπο και αν δεν ψηφιστεί με τον παλιό χρόνο θα έχουμε μία ανακολουθία. Είναι μια διάταξη πολύ απλή. Έχει εξαγγείλει εδώ μέσα στην αίθουσα σε μένα, απαντώντας σε επίκαιρη ερώτηση, ο κύριος Πέτσας ότι θα φέρει ρύθμιση. Ενημερώστε τον ούτως ώστε με την αποδοχή αυτής της τροπολογίας που καταθέτουμε για τον περιφερειακό και τοπικό τύπο για τα 2 χρόνια τα επόμενα να είναι υποχρεωτική η δημοσίευση προκηρύξεων του δημοσίου, διακηρύξεων και λοιπών ανακοινώσεων όπως γίνεται και μέχρι τώρα με την ισχύουσα αναστολή η οποία υπάρχει.

Στο νομοσχέδιο έχουμε καταθέσει προτάσεις και ζητούμε τη βελτίωση των άρθρων. Επί της αρχής, έχουμε τοποθετηθεί καθαρά για να δώσουμε το μήνυμα όλοι μαζί για την ανάγκη πάταξης του λαθρεμπορίου και στην Ολομέλεια θα αναμένουμε την απάντησή σας στις επιμέρους προτάσεις και στις τροπολογίες που καταθέσαμε.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κ. Κεγκέρογλου.

Τον λόγο έχει, ο κ. Υφυπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κ. Πρόεδρε.

Κύριε συνάδελφε, για το τελευταίο θέμα που θέσατε, για την υποχρέωση της δημοσίευσης των προκηρύξεων του δημοσίου απάντησε ο κ. Πέτσας, ο αρμόδιος Υφυπουργός, ότι θα φέρει διάταξη. Λίγο υπομονή και σε αυτό.

Για το άλλο, για την τροπολογία που καταθέσατε. Αγαπητέ συνάδελφε, άκουσα με προσοχή την εισήγηση σας για την τροπολογία με γενικό αριθμό (595) και ειδικό (98), για το ζήτημα της τροποποίησης του άρθρου 159. Είναι ένα ζήτημα, που η επίλυσή του μας απασχολεί εδώ και καιρό, αλλά χρειαζόμαστε χρόνο για να το εξετάσουμε και να δοθεί μια δίκαιη λύση, η οποία να διασφαλίζει ταυτόχρονα τα συμφέροντα του δημοσίου και να μην αποδυναμώνει τον σκοπό του εν λόγω άρθρου, που είναι η αποτροπή των δημοσίων υπαλλήλων από το να εμπλακούν σε τέτοιες πράξεις.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε, κ. Υφυπουργέ.

Τον λόγο έχει, η κ. Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ πολύ, κ. Πρόεδρε.

Στις μέχρι τώρα συνεδριάσεις στην Επιτροπή, όπως και στη σημερινή ουσιαστικά, σε αυτό που τελικά συγκλίνουν οι τοποθετήσεις τόσο των Κομμάτων όσο και των εκπροσώπων των φορέων που τοποθετήθηκαν στην προηγούμενη Συνεδρίαση, είναι ότι παρά τις μεγάλες διακηρύξεις ή προσπάθειες θα πω έστω, που γίνονται τουλάχιστον την τελευταία δεκαετία περίπου για την καταπολέμηση του λαθρεμπορίου, αυτό παραμένει διακηρυγμένος στόχος για όλες τις Κυβερνήσεις, χωρίς σημαντικά όμως αποτελέσματα.

Ακόμα, παρά τις εν πολλοίς θετικές τοποθετήσεις για το παρόν νομοσχέδιο, αυτές περισσότερο επικεντρώνουν στην ανάγκη να δοθεί ένα ισχυρό μήνυμα από τη μεριά της πολιτείας, αλλά και στην ανάγκη να παταχθεί αυτή η παράνομη δραστηριότητα που επιφέρει όχι μόνο σοβαρές απώλειες στα έσοδα του κράτους, αλλά και έχει και μια σειρά άλλες σοβαρές ακόμη και επικίνδυνες θα πω συνέπειες όταν νοθευμένα προϊόντα διακινούνται προς κατανάλωση. Γι΄ αυτά προφανώς δεν διαφωνεί κανείς, για την ανάγκη αυτά να αντιμετωπιστούν.

Όμως στην πραγματικότητα, την ίδια στιγμή, από όλες τις τοποθετήσεις ομολογούνται και χαμηλές προσδοκίες για την αποτελεσματικότητα που μπορούν να έχουν οι οποίοι εκσυγχρονισμοί των ελεγκτικών μηχανισμών που γίνονται και με αυτό το νομοσχέδιο.

Τι είναι αυτό που επιτρέπει στα εγκληματικά κυκλώματα να βρίσκονται ένα βήμα μπροστά από τους όποιους ελεγκτικούς μηχανισμούς, όπως όλοι ομολογείται και είναι έτσι πράγματι;

Γιατί κάθε νομοσχέδιο καθίσταται αμέσως ξεπερασμένο και αναποτελεσματικό για την αντιμετώπιση αυτών των φαινομένων; Γιατί τα κυκλώματα της λαθρεμπορίας περνάνε από τους ίδιους δρόμους στους οποίους πολλαπλασιάζεται το καπιταλιστικό κέρδος. Αξιοποιούν εργαλεία της ελεύθερης καπιταλιστικής αγοράς, τις «πόρτες» και τα «παράθυρα» που το ίδιο το σύστημα τους αφήνει.

Το αδυσώπητο «κυνήγι» για τη μεγιστοποίηση των κερδών, είναι αυτό που ανοίγει τους δρόμους για τη μεγάλη φοροδιαφυγή, για το λαθρεμπόριο, που όμως αυτό ανθεί δίπλα στη φοροαποφυγή και ασυλία που διαχρονικά απολαμβάνει το μεγάλο κεφάλαιο με τους ίδιους τους νόμους του κράτους, που πολλές φορές βέβαια αυτό φτάνει μέχρι και σε προκλητική απαλλαγή και από πρόστιμα όταν αυτά επιβάλλονται.

Φοροασυλία, που προκλητικά πολλαπλασιάζεται στις περιόδους της κρίσης όπου συνεχίζει να συμβαίνει και την σημερινή περίοδο, την περίοδο της πανδημίας και του νέου γύρου της κρίσης που διαλύει πραγματικά τα λαϊκά στρώματα.

Από πού προκύπτει όμως αυτό το κέρδος, το κίνητρο, το μεγάλο κίνητρο, για την λαθρεμπορία; Αυτό είναι κάτι στο οποίο όλοι συμφωνούν, όλοι το παραδέχονται, όμως ούτε με το παρόν νομοσχέδιο αλλάζει. Προκύπτει από την τεράστια απόκλιση της τελικής τιμής, που διαμορφώνεται με τους υπέρογκους ειδικούς φόρους κατανάλωσης, που περιλαμβάνουν αυτά τα προϊόντα σε σχέση με την αξία τους. Πάνω από το 50% της τελικής τιμής των προϊόντων των εμπορευμάτων αυτών, είναι ο ειδικός φόρος κατανάλωσης, ΦΠΑ και άλλοι φόροι. Καύσιμα, αλλά και προϊόντα καπνού, αποτελούν τους πρωταθλητές στην κούρσα των φόρων. Επισημάνθηκε από όλους τους φορείς, ότι αυτό αποτελεί το κίνητρο, αυτό, δηλαδή, είναι που παραμένει και συνεχώς διογκώνεται. Και μάλιστα και τα φαινόμενα της λαθρεμπορίας εκτοξεύτηκαν, από όταν αυξήθηκαν, διπλασιάστηκαν σχεδόν, οι ειδικοί φόροι κατανάλωσης.

Είναι χαρακτηριστικό, ότι μόλις επιβλήθηκε τέτοιος φόρος και στον καφέ, άρχισε το λαθρεμπόριο και στα προϊόντα καφέ. Ήταν χαρακτηριστική η αποστροφή του λόγου ενός από τους εκπροσώπους των αυτοκινητιστών, ότι αν μπει ειδικός φόρος κατανάλωσης στα αυτοκίνητα νέας τεχνολογίας, στα καύσιμα που θα χρησιμοποιούνται ακόμα και στα ηλεκτροκίνητα αυτοκίνητα, είπε χαρακτηριστικά, ότι να είστε σίγουροι ότι θα βρεθεί τρόπος να παρουσιαστεί λαθρεμπορία. Ακόμα και η συζήτηση που υπάρχει για το υγραέριο, όπου θα πρέπει να καταπολεμηθούν τα φαινόμενα λαθρεμπορίας. Όμως τι λέτε, ότι υπάρχει μεγάλη διαφορά στους συντελεστές και προτείνετε ως λύση, την προς τα πάνω εξομοίωση τους.

Εμείς λέμε αυτό που θα έπρεπε να προτάσσεται, δηλαδή, η απαλλαγή των λαϊκών στρωμάτων από τη βροχή φορολόγησης, ιδίως, σε τέτοια εμπορεύματα, πρώτης και άμεσης ανάγκης, ώστε να αποφεύγονται και τα φαινόμενα της ενεργειακής φτώχειας, που πολλαπλασιάζονται τις περιόδους της κρίσης. Ακόμα, αν θέλετε, σε ένα βαθμό θεωρούμε ότι το λαθρεμπόριο σχετίζεται, μάλλον, βρίσκει διέξοδο, λόγω της ανέχειας που βιώνουν τα λαϊκά στρώματα, που εξωθούνται πολλές φορές για να καλύψουν κάποιες ανάγκες, να καταφεύγουν στην αναζήτηση τέτοιων προϊόντων λαθρεμπορίας, που προφανώς είναι και φθηνότερα.

Υπάρχουν και λόγοι, αν θέλετε, που λέμε κακής εφαρμογής των διατάξεων ή ελλείψεις, καθυστερήσεις, που υπήρχαν στο προηγούμενο νομοσχέδιο; Υπάρχουν. Θεωρούμε ότι και οι έλεγχοι που γίνονταν στην κατεύθυνση αυτή, δεν γίνονταν στη ρίζα, στην πηγή, που δημιουργείται, αν θέλετε, το προϊόν το λαθραίο, η λαθραία διακίνηση. Οι έλεγχοι εξαντλούνται στα πρατήρια, στο να τιμωρούνται, πολλές φορές, διάφοροι αχυράνθρωποι που χρησιμοποιούνται από τα κυκλώματα. Δεν φτάνει, όμως, στις αποθήκες, στις μεγάλες εταιρείες καυσίμων, στα διυλιστήρια. Δεν συσχετίζονται, ακόμα, με άλλες δραστηριότητες της βιομηχανίας, που αντικειμενικά συναντιούνται με τη νοθεία καυσίμων. Για παράδειγμα, δεν ελέγχεται η είσοδος στη χώρα, προϊόντων νόθευσης καυσίμων και ο συσχετισμός τους με τις ποσότητες που παράγουν οι αντίστοιχες βιομηχανίες, αν μπορούν να δικαιολογηθούν αυτές οι μεγάλες ποσότητες προϊόντων, που εισάγονται.

Ακόμα, προχωράτε στο συντονισμό των ελεγκτικών μηχανισμών και στη χρήση τεχνολογικών μέσων. Όμως, παραμένει για παράδειγμα, η δραματική υποστελέχωση των τελωνειακών αρχών, που θα έπρεπε να συμβάλλουν. Και άλλων, των λιμενικών, που θα έπρεπε και παίζουν πρωταγωνιστικό ρόλο στον έλεγχο αυτό. Υπήρξαν καθυστερήσεις, που θα μπορούσαν, ενδεχομένως, να δώσουν κάποια καλύτερα αποτελέσματα, όπως για παράδειγμα, η μη λειτουργία του συστήματος εισροών - εκροών, σε όλη την αλυσίδα διάθεσης των υγρών καυσίμων. Ωστόσο, έχουμε σοβαρές αμφιβολίες, αν λόγω της φύσης και του χαρακτήρα του λαθρεμπορίου, αν μπορούν, τέλος πάντων, τέτοιου είδους νομοθετήματα να τα αντιμετωπίσουν.

Σε σχέση με τους εκκαθαριστές και διαχειριστές της περιουσίας των κοινωφελών ιδρυμάτων. Για μας, ουσιαστικά, παραμένει η ουσία, ότι μια σειρά εκσυγχρονισμών, που έγιναν με προηγούμενες νομοθεσίες, όσον αφορά την διαχείριση της κοινωφελούς περιουσίας των διαφόρων κληροδοτημάτων και λοιπά, ουσιαστικά, αντιστοιχεί και κινείται στην κατεύθυνση και στις απαιτήσεις, συνολικότερα, του κεφαλαίου για τη συρρίκνωση και τη μείωση της κρατικής παρέμβασης. Σε τομείς όπως στην παιδεία, την υγεία, την πρόνοια, στη συνεχή εμπορευματοποίηση τους, δηλαδή, σε τομείς που θα μπορούσαν να κατευθυνθούν οι πόροι αυτών των περιουσιών και ιδρυμάτων.

Σ’ αυτή , λοιπόν, την κατεύθυνση και η αξιοποίηση των περιουσιακών στοιχείων και των κληροδοτημάτων και των κοινωφελών περιουσιών συνεχίζεται, και μάλιστα, με τέτοιο τρόπο ώστε διευκολύνει ακόμα περισσότερο τη σύμφυση των \ κοινωφελών ιδρυμάτων με οικονομικά συμφέροντα. Γι’ αυτό και ήδη από την προηγούμενη νομοθετική ρύθμιση δόθηκε η δυνατότητα και διατηρείται ακόμα και σήμερα σε ιδιωτικές ελεγκτικές εταιρείες να διαχειρίζονται και να διενεργούν διαχειριστικούς ελέγχους των περιουσιών αυτών, γιατί, όπως λέτε, το Δημόσιο αποστελεχωμένο και δεν μπορεί να το κάνει. Για εμάς παραμένει προτεραιότητα η λειτουργία και αξιοποίηση αυτών των περιουσιών με αποκλειστική ευθύνη του κράτους, και βέβαια, υπάρχουν και κάποια ερωτήματα σε σχέση με αυτά που θέσανε και οι εκπρόσωποι του Οικονομικού Επιμελητηρίου, όπως, γιατί αποκλείονται από το Μητρώο Διαχειριστών οι απόφοιτοι των Τ.Ε.Ι. ενώ επιλέγετε να βάζετε τους αποφοίτους διαφόρων Κολεγίων.

Κλείνω με αυτό, κύριε Υπουργέ, θεωρώ ότι αποτελεί πρόκληση το άρθρο 40. Είναι χαρακτηριστικό ότι σήμερα και εκ των υστέρων, προσπαθείτε να δημιουργήσετε μια εικόνα και ένα αξιοποιήσετε ως «κράχτη», ότι τέτοιου είδους ρυθμίσεις λειτουργούν ως κίνητρο για την επιστροφή του λεγόμενου «brain drain». Όμως, αυτό που προκύπτει καθαρά από την ίδια την Αιτιολογική Έκθεση και είναι δεδομένο ότι αυτό ήταν και το κριτήριο της κυβέρνησης για να νομοθετήσει κάτι τέτοιο, ήταν η προσέλκυση αλλοδαπών επενδυτών, να εξυπηρετηθούν στελέχη αλλοδαπών επιχειρήσεων που δραστηριοποιούνται στην Ελλάδα και επιδιώκετε μέσω αυτών των ρυθμίσεων από τους δίνετε φορολογικά κίνητρα. Εξάλλου δεν το κρύβετε ότι έρχεται ως συνέχεια ρυθμίσεων τέτοιων, προκειμένου να συνεχιστεί ανενόχλητη η «κούρσα» της προσέλκυσης των επενδυτών, με προκλητικές φορολογικές ελαφρύνσεις στο 50% για τα εισοδήματα που βγάζουν από την εργασία και την επιχειρηματική τους δραστηριότητα.

Μάλιστα, απαλλάσσονται αυτές οι συγκεκριμένες κατηγορίες από την Εισφορά Αλληλεγγύης, και έτσι, δημιουργείτε ένα «φορολογικό παράδεισο» για τους «εκλεκτούς» την ώρα που αυτοί οι άδικοι φόροι που λέτε παραμένουν ενεργοί για τους εργαζόμενους, για τους αυτοαπασχολούμενους, τους αγρότες, τους συνταξιούχους της χώρας, που πραγματικά, όλη την προηγούμενη δεκαετία έχουν «λυγίσει». Και είναι πρόκληση το να κάνετε εδώ στη συζήτηση διαγωνισμό, για το ποιος αύξησε περισσότερο τους φόρους, για το ποιος διατήρησε την Εισφορά Αλληλεγγύης- όπως είπατε ένα νόμο με ημερομηνία λήξης- που όμως ούτε η σημερινή κυβέρνηση τον καταργεί, αλλά τον αναστέλλει για ένα χρόνο λόγω και της δεινής οικονομικής κατάστασης που είναι αντικειμενικό ότι θα ήταν είτε αδύνατο να εισπραχθεί, είτε, αν θέλετε, και με τα μηδενικά εισοδήματα που υπήρξαν όλη τη φετινή χρονιά, μπορεί και τελικά τα αποτελέσματα της φορολόγησης να ήταν αντίστοιχα.

Άρα, θεωρούμε ότι ακόμα και ο μύθους που καλλιεργείτε για τη δήθεν επιστροφή καταρτισμένου έμπειρου επιστημονικού δυναμικού, εκτός του ότι τουλάχιστον με την αρχική πρόβλεψη που είχε- δεν ξέρουμε πως θα έρθει, αν θα έρθει με διαφορετική στην Ολομέλεια όπως είπατε -εξαιρούσε εξαρχής όλους τους εργαζόμενους που έφυγαν πριν από το 2012- γιατί μιλούσε για να μην υπάρχει φορολογική κατοικία και τα 7 τελευταία χρόνια- ενδεικτικό του ποιος ήταν πραγματικά ο λόγος που φέρατε αυτή την ρύθμιση, δηλαδή, «πετιέται» εκτός το μεγάλο κομμάτι του κόσμου που έφυγε στα χρόνια της κρίσης, όμως πραγματικά, αυτό που μπορεί να λειτουργήσει ως κίνητρο για την επιστροφή των εργαζομένων και όχι για την δημιουργία νέου κύματος μετανάστευσης στα χρόνια που διανύουμε σήμερα, δεν είναι και δεν μπορεί να είναι η δημιουργία φορολογικών «παραδείσων» κινήτρων για συγκεκριμένη κατηγορία επενδυτών, ακόμη και εργαζομένων, όταν την ίδια στιγμή νομοθετείτε την δεκάωρη εργάσιμη ημέρα, απλήρωτες υπερωρίες, μισθούς διακοσίων ευρώ, «πετσόκομμα» της ασφάλισης. Αλήθεια, πώς πιστεύετε ότι θα επιστρέψουν οι νέοι που έφυγαν στα προηγούμενα χρόνια της κρίσης και τελικά δεν θα δημιουργηθούν νέας γενιάς μετανάστες;

 Θεωρούμε ότι τέτοιου είδους ρυθμίσεις αποδεικνύουν την υποκρισία σας σε όλο της το μεγαλείο. Αν θέλετε να δώσετε κίνητρο για την επιστροφή των νέων εργαζομένων εξασφαλίστε δουλειά με δικαιώματα, αξιοπρεπή μισθό, μέτρα ανακούφισης και στήριξης και των αυτοαπασχολούμενων και όχι, βέβαια, να δημιουργείτε εργαζόμενους δύο ταχυτήτων και ταυτόχρονα να δίνετε συνεχείς φοροαπαλλαγές στους επιχειρηματικούς ομίλους και οι οποίες, τελικά, τις πληρώνει γι’ ακόμη μια φορά οι εργαζόμενοι και τα λαϊκά στρώματα.

Ευχαριστώ.

 **AΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε την κυρία Κομνηνάκα.

Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης)**: Ευχαριστώ κύριε Πρόεδρε. Καλό μήνα σε όλους. Κύριε Υπουργέ, αυτό που πιστεύω πραγματικά ότι αναδείχθηκε από τις συνεδριάσεις της Επιτροπής μας μέχρι και σήμερα είναι ότι το λαθρεμπόριο όχι μόνο – δυστυχώς - δεν έχει περιοριστεί, αλλά έχει επεκταθεί. Έχει εκσυγχρονιστεί με νέες διόδους, με νέες τεχνολογίες. Και το λέω αυτό γιατί κανένας δεν έχει την αποκλειστικότητα στην ανάπτυξη της τεχνολογίας και στη χρήση των ψηφιακών έργων και εφαρμογών. Όταν ο τζίρος είναι πολλών εκατομμυρίων ευρώ σε παγκόσμια κλίμακα, όταν τα συμφέροντα είναι τόσο μεγάλα, τότε είναι αυτονόητο τα πλοκάμια του λαθρεμπορίου αναπτύσσονται με τη βοήθεια της τεχνολογίας και εδώ είναι ένα κομμάτι, το οποίο θα πρέπει να δείξετε πολύ μεγάλο ενδιαφέρον. Γι’ αυτό εξάλλου ο όρος «παραβατικότητα» όταν το χρησιμοποιούμε στο λαθρεμπόριο, είναι πολύ χλιαρός. Εδώ δεν είναι παραβατικότητα. Εδώ μιλάμε για εγκληματικότητα. Μιλάμε για πολύμορφη και πολύτροπη εγκληματικότητα. Μιλάμε για ένα οργανωμένο έγκλημα, για οργανωμένα κυκλώματα, που υπακούν στους νόμους και στα ήθη της μαφίας.

Επισημάνθηκε και από τους φορείς - και θα ήθελα να το λάβετε κι εσείς υπόψη σας- ότι το λαθρεμπόριο πάντα βρίσκεται ένα βήμα μπροστά από τους ελεγκτικούς μηχανισμούς της πολιτείας. Προφανώς δεν είναι έκπληξη. Ήδη έχουμε χάσει πολύτιμο χρόνο και δεν έχουμε άλλο στη διάθεσή μας. Όλοι γνωρίζουμε ότι όσο ο παράνομος τζίρος αυξάνει, τόσο τα βήματα πληθαίνουν και η πολιτεία μοιάζει να απομακρύνεται από την περιστολή του. Είναι λογικό. Όσο υπάρχει ενδιαφέρον εκεί, θα τους χάνουμε. Είναι πράγματι αλήθεια ότι παρά τη χρήση της τεχνολογίας, από την πλευρά της πολιτείας, για την τήρηση της νομιμότητας, της διαφάνειας, για ελέγχους ηλεκτρονικούς ή μη, οι λαθρέμποροι πάντα ξεφεύγουν. Γιατί συμβαίνει αυτό; Γιατί το κράτος ποτέ δεν μπόρεσε να περιορίσει το λαθρεμπόριο; Κάτι που όλες οι κυβερνήσεις εξήγγειλαν ότι θα το αντιμετωπίσουν αποτελεσματικά. Γιατί η τεχνολογία εδώ δεν υποστηρίζει έμπρακτα τη νομιμότητα; Γιατί πολύ απλά δεν υπάρχει μια ολοκληρωμένη στρατηγική και πολιτική που θα περιχαρακώσει, θα περιορίσει και θα εξαλείψει τελικά το φαινόμενο. Ημίμετρα, αναβολές, παρατάσεις είναι μόλις κάποια μέτρα.

Να αναφέρω χαρακτηριστικά το περιβόητο σύστημα εισροών εκροών στα καύσιμα. Δεν έχει κάνει και πολλά είναι η αλήθεια. Εφαρμόζεται εδώ και χρόνια. Τα αποτελέσματα δεν είναι ιδιαίτερα εντυπωσιακά. Θα φτάσουμε στο 2022 και ακόμη δεν θα εφαρμόζεται καθολικά. Θα έχουν περάσει δεκαετίες, με το σύστημα εισροών εκροών, και θα ψάχνουμε ακόμα πού εφαρμόζεται και πού δεν εφαρμόζεται.

Κύριε Υπουργέ, είναι πράγματα τα οποία σας επισημαίνουμε γιατί πραγματικά φέρνετε ένα νομοσχέδιο, το οποίο δεν είναι να διαφωνήσει κανείς ή όχι πολιτικά ή να αντιπαρατεθεί. Εδώ μιλάμε για τη λογική και πώς θα πατάξουμε το λαθρεμπόριο. Είναι απαράδεκτο να υποχρεώνονται όσοι δραστηριοποιούνται στο εμπόριο καυσίμων να τοποθετούνται και συστήματα, γιατί είναι υποχρεωτικό. Τους λες λοιπόν βάλτο, αλλά το σύστημα δεν λειτουργεί. Δηλαδή, δώρο άδωρον. Να μη μεταδίδει δεδομένα, δηλαδή, το σύστημα λόγω έλλειψης των κατάλληλων μέτρων υποδοχής, καταγραφής κ.λπ.. Αυτά συμβαίνουν στην καθημερινότητα. Τι ακούσαμε; Ακούσαμε από τους φορείς ότι η εγκληματικότητα πάντα βρίσκει νέους τρόπους. Μας είπαν δηλαδή ότι το σύστημα εισροών εκροών έχει ήδη σπάσει και ότι πρέπει η πολιτεία να πάρει περισσότερα και πιο δραστικά μέτρα.  Τώρα καταγράφετε τα μητρώα. Σωστά. Όσα μητρώα όμως κι αν προβλέψουμε, αν δεν λάβουν υπόψη την τελευταία τεχνολογία, δεν θα είναι αποτελεσματικά.

Δεν έχει νόημα να θεσμοθετούμε μητρώα που δεν ξέρουμε πότε ή πώς θα λειτουργήσουν. Πείτε μας, αλήθεια, πόσα θ’ αλλάξουν τώρα με την καταγραφή των δεξαμενών σε άλλα μητρώα! Τι σας κάνει, λοιπόν, να πιστεύετε ότι ο λαθρέμπορος δεν μπορεί να έχει μια άλλη δεξαμενή, που εκεί δεν έχει κανέναν μηχανισμό παρακολούθησης, ούτε έχει καταχωρηθεί στο μητρώο. Γενικότερα, τι νόημα έχουν οι νομοθετικές προβλέψεις και οι εξαγγελίες όταν χρειάζονται τόσες πολλές αποφάσεις να εκδοθούν και όταν δεν προβλέπεται καμία έστω ενδεικτική προθεσμία. Να βάζετε προθεσμίες, κύριε Υπουργέ! Έχετε προβλέψει ένα χρονικό ορίζοντα έκδοσης των αναγκαίων αποφάσεων που έρχονται στο νομοσχέδιο αυτό; Αλλιώς όλα αυτά που συζητάμε δυστυχώς είναι χωρίς αντίκρισμα.

Με το ίδιο σκεπτικό πάντα, κύριε Υπουργέ, πιστεύουμε πάρα πολύ, ως Ελληνική Λύση, στην αυστηροποίηση ποινών, όχι για λόγους επικοινωνιακούς, αλλά γιατί οι αυστηρές κυρώσεις και οι ποινές είναι ένας αποτελεσματικός τρόπος να περιοριστεί το λαθρεμπόριο. Η ποινή θα πρέπει να είναι πολύ αυστηρή για να λειτουργεί και αποτρεπτικά. Γι’ αυτό πρέπει ο νόμος και όχι η υπουργική απόφαση - κύριε Υπουργέ δείτε το και αυτό λιγάκι, σας το έχουμε πει σε όλες τις Επιτροπές που συμμετείχαμε - να είναι συγκεκριμένος, να προβλέπει ξεκάθαρα τις παραβάσεις και τις αντίστοιχες ποινές. Έκανες αυτό, η ποινή είναι αυτή! Ο νόμος και όχι η υπουργική απόφαση! Είναι απαραίτητο, λοιπόν, γι’ αυτόν τον λόγο ο έλεγχος του κράτους να γίνεται σε όλα τα στάδια αυτής της εφοδιαστικής αλυσίδας, από τα διυλιστήρια - γιατί, το γνωρίζουμε όλοι, εκεί είναι η πηγή του κακού, τα διυλιστήρια, από εκεί ξεκινάει, εκεί είναι το απόστημα - μέχρι, όμως, και τη διάθεση καυσίμων στον καταναλωτή, στα πρατήρια και πάει λέγοντας. Δε γίνεται, λοιπόν, να χάνονται τα καύσιμα στον δρόμο, να αγνοεί το κράτος πόσα καύσιμα και πού μεταφέρονται! Βέβαια, το λαθρεμπόριο δεν περιορίζεται μόνο στα καύσιμα. Όλα τα παραπάνω που αναφέραμε ισχύουν και για τα τσιγάρα και για τη διακίνηση αλκοολούχων ποτών, αλλά και για τον καφέ.

Θυμίζω τι είπε ο εκπρόσωπος του Συνδέσμου Ελληνικού Οίνου για το κρασάκι μας, κύριε Υπουργέ. Είπε ότι ο οίνος, το κρασί, δεν προστατεύεται μ’ αυτό το νομοσχέδιο - ελπίζω να φέρετε κάτι συμπληρωματικό - ενώ είναι χαρακτηριστικό ότι το 70% από αυτούς που είναι εγγεγραμμένοι στο Μητρώο Αμπελουργών στο Υπουργείο Αγροτικής Ανάπτυξης, κάνουν μηδενική δήλωση, δηλαδή οι Έλληνες αμπελουργοί έχουν ένα μητρώο, είναι καταγεγραμμένοι και το 70% των Ελλήνων αμπελουργών έχουν μηδενική δήλωση. Πώς γίνεται αυτό; Ή είχαμε κακή σοδειά ή κάποιος κλέβει και κοροϊδεύει το κράτος! Αυτό το αναφέρω για να αναδείξω πόσο απαραίτητο είναι, κύριε Υπουργέ, να αντιμετωπιστεί το λαθρεμπόριο με μία σφαιρική προσέγγιση και όχι αποσπασματικά. Όλα μέσα! Αυτό γιατί η ύφεση, η οικονομική δυσπραγία, η πανδημία, εάν θέλετε, έχουν μεγεθύνει το λαθρεμπόριο και είναι και η γεωγραφική θέση της Ελλάδας τέτοια, που την έχει αναδείξει, ουσιαστικά, σε ένα σταυροδρόμι λαθρεμπορίου. Η ανεργία, η αγωνία, η ανασφάλεια, οι περιορισμοί, όλα αυτά μειώνουν την αγοραστική δύναμη των πολιτών και μοιραία στρέφονται σε λαθραία προϊόντα που δεν είναι ποιοτικά, πολλά από αυτά είναι επικίνδυνα για την υγεία, αλλά είναι πιο φθηνά και πιο προσιτά.

Κατ’ αυτόν τον τρόπο, λοιπόν, πρέπει να επανασχεδιαστεί η φορολογική πολιτική, ένα άλλο πολύ σημαντικό κομμάτι, το οποίο αναφέρουμε από την πρώτη Επιτροπή. Να μειωθεί στο ελάχιστο, εάν όχι εντελώς, ο ειδικός φόρος κατανάλωσης σε αυτά τα προϊόντα. Κάτι τέτοιο ειπώθηκε και από τον εκπρόσωπο των τελωνειακών υπαλλήλων στους φορείς. Τέτοιοι φόροι, και το ξέρετε πολύ καλά γιατί είστε έμπειρος, σε συνδυασμό με το Φ.Π.Α. αυξάνουν πάρα πολύ την τελική τιμή. Τόσο πολύ την αυξάνουν, που φτάνουμε στο τέλος τέλος οι φόροι να ξεπερνούν την τελική αξία του προϊόντος. Ακόμη και στον προϋπολογισμό του 2021 αποτυπώνεται ότι η βασική πηγή εσόδων του κράτους είναι οι έμμεσοι φόροι. Ξέρω τι σκέφτεστε! Ακούστε, όμως, κάτι. Όση χασούρα κι εάν έχει το κράτος από τη μείωση φόρων, θα είναι προσωρινή, αφού θα την αναπληρώσει, επί της ουσίας, στη συνέχεια, με το παραπάνω, με την περιστολή του λαθρεμπορίου.

Πραγματικά, ο περιορισμός του λαθρεμπορίου σημαίνει άνθιση του εμπορίου και ανάπτυξη του υγιούς ανταγωνισμού. Εκεί πρέπει να είναι το μυαλό μας, εκεί πρέπει να επενδύσουμε όλοι για να το κάνουμε πράξη!

Η εμπορική δραστηριότητα. Οι σχετικές επιχειρηματικές δράσεις θα ενισχύσουν την απασχόληση, θα δημιουργηθούν νέες θέσεις εργασίας. Με αυτό τον τρόπο μειώνεται και η ανεργία. Δίνονται κίνητρα να γυρίσουν πίσω - αυτό που λέτε στη συνέχεια του νομοσχεδίου – στους χιλιάδες νέους που ξενιτεύτηκαν για να μπορέσουν να βρουν μια δουλειά.

Όλα αυτά, όμως, απαιτούν προηγουμένως να υπάρξει μια πραγματική πολιτική βούληση «για να χτυπηθεί το κακό στη ρίζα».

Άλλο ένα ερώτημα, αν θα κυνηγήσετε, επιτέλους και πρέπει να είστε σκληροί και άμεμπτοι, με τους παράνομους μετανάστες, οι οποίοι κερδοσκοπούν πραγματικά στο λαθρεμπόριο. Έχουν γεμίσει οι πιάτσες, το βλέπετε τι γίνεται. Μπροστά από επιχειρηματίες ,οι οποίοι πληρώνουν ενοίκια, πληρώνουν προσωπικό, πληρώνουν τις δικές σας εισφορές, πληρώνουν ρεύματα, νερά είναι απέξω «ο άλλος» και πουλάει την «πραμάτεια» του.

 Κλείνοντας, κύριε Υπουργέ θα επαναλάβω για άλλη μια φορά και θα ήθελα να την ακούσετε αν μπορείτε, την πρόταση της Ελληνικής Λύσης και αναφέρομαι στα τέλη κυκλοφορίας των οχημάτων σε συνάρτηση με τους μήνες των περιορισμών. Γιατί; Αυτό είναι το ερώτημα, γιατί θα πρέπει να πληρώσουμε εμείς οι Έλληνες πολίτες τέλη κυκλοφορίας 12 μηνών όταν για κάποιους μήνες είναι περιορισμένοι στο σπίτι και επειδή ακούστηκε από τον εκπρόσωπο του Συνδέσμου Εισαγωγέων Αντιπροσώπων Αυτοκινήτων και Δικύκλων ότι υπάρχει ήδη μέτρο - αυτό της κατάθεσης πινακίδων, έξυπνο, αλλά «δεν τσιμπήσαμε» - από τους ιδιοκτήτες να ξεκαθαριστεί το εξής. Η κατάθεση πινακίδων γίνεται για συγκεκριμένο χρονικό διάστημα από τον ιδιοκτήτη οικειοθελώς. Όποιος ιδιοκτήτης θέλει καταθέτει πινακίδες είτε ένας είτε δέκα είτε κανένας. Εδώ μιλάμε για αναγκαστικούς περιορισμούς στην κυκλοφορία. Δεν είναι στην ευχέρειά μου, άμα θέλω να κυκλοφορώ το αυτοκίνητό μου, «την είδα» ποδηλάτης, καταθέτω πινακίδες. Εδώ, εσύ με υποχρεώνεις να μην κυκλοφορώ. Αφορούν ,λοιπόν, όλους τους πολίτες ιδιοκτήτες οχημάτων και είναι υποχρεωτική. Είναι κάτι τελείως διαφορετικό και δεν μπορούμε να γενικεύουμε έτσι.

 Χρειάζονται, λοιπόν, συγκεκριμένα μέτρα που θα στηρίξουν τους συμπολίτες μας σε αυτές τις πολύ δύσκολες μέρες, μέτρα που η Πολιτεία έχει υποχρέωση και ηθικό καθήκον να εφαρμόσει.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε, κύριοι Υπουργοί.

Ως Βουλευτής από την Κρήτη, από το Ηράκλειο, θα ήθελα να χαιρετίσω την ένωση της Κρήτης με την Ελλάδα που έγινε την 1η Δεκεμβρίου του 1913, πολύ μεγάλη μέρα για όλους μας.

Έρχομαι στο παρόν νομοσχέδιο. Το λαθρεμπόριο στην Ελλάδα γιγαντώθηκε από τότε που αυξήθηκαν πολύ οι Ειδικοί Φόροι Κατανάλωσης, λαμβάνει δε όλο και μεγαλύτερες διαστάσεις, λόγω της πολυετούς κρίσης των μνημονίων, αλλά και της πρόσφατης κρίσης από την πανδημία του κορονοϊού. Αυξημένοι ειδικοί φόροι και φτωχοποίηση οδηγούν στο λαθρεμπόριο.

 Κατά το διάστημα 2009 έως 2016, ο Ειδικός Φόρος Κατανάλωσης αλκοολούχων ποτών έχει αυξηθεί τέσσερις φορές και ο Φ.Π.Α. έχει αυξηθεί τρεις φορές, από το 19% στο 24%.

Ως προς τον Ειδικό Φόρο Κατανάλωσης, η Ελλάδα έχει την υψηλότερη φορολογία στην Ευρωπαϊκή Ένωση σε σχέση με το κατά κεφαλήν της εισόδημα. Αρκεί να σημειωθεί ότι ο Ειδικός Φόρος Κατανάλωσης είναι κατά 450% υψηλότερος από τον αντίστοιχο της γειτονικής Βουλγαρίας και κατά 100% υψηλότερος από τον μέσο όρο στις 15 ανταγωνιστικές χώρες ως προς το τουριστικό προϊόν μας.

Εδώ οφείλουμε να τονίσουμε ότι οι Ειδικοί Φόροι Κατανάλωσης σε συγκεκριμένα βλαβερά για την υγεία προϊόντα, όπως το αλκοόλ και τα καπνικά προϊόντα, έχουν το χαρακτήρα της αποτροπής της αγοράς χρήσης από τη μία και της αντιστάθμισης, τρόπον τινά της πίεσης στο Εθνικό Σύστημα Υγείας από τους καπνιστές και πότες από την άλλη.

Αναφορικά με τα καύσιμα, οι Ειδικοί Φόροι Κατανάλωσης έχουν το χαρακτήρα της αντιστάθμισης της βλάβης στο περιβάλλον και άρα, επομένως, εμμέσως για όλους μας.

Επομένως, τα έσοδα από τους ειδικούς φόρους κατανάλωσης, θα πρέπει να κατευθύνονται στο Εθνικό Σύστημα Υγείας στο δημόσιο, στη πρόληψη και στη βιωσιμότητα του περιβάλλοντος. Αυτή είναι η θέση του ΜέΡΑ 25. Δυστυχώς, όμως, τα τελευταία 11 χρόνια, οι ειδικοί φόροι κατανάλωσης, κατευθύνονται στους δανειστές, στα πρωτογενή πλεονάσματα, που απλώς έχουν παγώσει τώρα με την πανδημία. Είναι προφανές και επιτακτικό, ότι όλοι οι σωστοί επιχειρηματίες και οικογενειάρχες, οι οποίοι δεν αντέχουν τον παράνομο αθέμιτο και ανήθικο παραεμπόριο ή λαθρεμπόριο, επιζητούν επιτακτικά την άμεση εξυγίανση της αγοράς.

Θα αναφερθώ, πρώτον, στην παράγραφο 2 του άρθρου 6, όπου το εύρος του προστίμου από 500 έως 15.000 ευρώ είναι πολύ μεγάλο και δίδει τη δυνατότητα για παρερμηνεία, δόλο ή και διαπλοκή. Τα πρόστιμα που έχουν καταλογιστεί, ανέρχονται, μέχρι σήμερα, σε 40 εκατομμύρια γενικά, αλλά μόλις 15 εκατομμύρια έχουν εισπραχθεί.

Δεύτερον, να επισημάνω, ότι το σύστημα εισροών και εκροών για τα πετρελαιοειδή, ουσιαστικά, παρότι έπρεπε να λειτουργήσει εδώ και 10 χρόνια, δεν λειτουργεί, παρά μόνο σε τοπικό επίπεδο, δηλαδή, στη μονάδα τη συγκεκριμένη και δεν μπορεί να λειτουργήσει, όπως προχωράνε οι αριθμοί, ούτε το 2021 και να δούμε αν θα λειτουργήσει και το 2022. Άρα, υπάρχει μεγάλο πρόβλημα ολοκλήρωσης αυτής της διαδικασίας, όπως ανέφερε ο κ. Τριμπόνιας, Πρόεδρος της Ομοσπονδίας Τελωνειακών Υπαλλήλων Ελλάδος. Επειδή, λοιπόν, αυτό το σύστημα εισροών και εκροών έχει σπάσει, όπως όλα τα ηλεκτρονικά συστήματα ανά τον κόσμο, η ηλεκτρονική κλοπή έχει πάρει τεράστιες διαστάσεις. Αλλιώς δεν μπορούν να διακινηθούν καύσιμα, νοθευμένα, παράνομα και κλεμμένα, μέσα από τα πρατήρια. Προτείνουμε να δημιουργηθεί ειδική ομάδα στο ΣΕΚ, που σήμερα έχει δηλώσει την αδυναμία να ασχοληθεί με το αντικείμενο αυτό και να πατάξει ή να περιορίσει, αν θέλετε, αυτή τη παραβατικότητα, αναφέρει στην επιτροπή ο κ. Κιουρτζής, Πρόεδρος της Ένωσης Πρατηριούχων Υγρών Καυσίμων.

Τρίτον, επίσης επιτέλους, πρέπει να γίνει ένα αδιάβλητο, τονίζω, αδιάβλητο ηλεκτρονικό σύστημα εισροών εκροών. Είναι αναγκαίο, η πολιτεία, να το δημιουργήσει αυτό το αδιάβλητο και βεβαίως, αυτό το λογισμικό να το επιβάλει σε εταιρείες που το υποστηρίζουν να το καταστήσουν με ασφαλιστικές δικλείδες, έτσι ώστε να μην διαβάλλεται. Τονίζει, ο κ. Ασμάτογλου, στην επιτροπή, Πρόεδρος της Πανελλήνιας Ομοσπονδίας Πρατηριούχων και Εμπόρων και συνεχίζει ο ίδιος, όλες αυτές οι νομοθετικές πρωτοβουλίες για τη δημιουργία επιτροπών, φορέων, μέχρι του τελικού σταδίου εφαρμογής με τις υπουργικές αποφάσεις, πρέπει οπωσδήποτε να έχουν χρονοδιάγραμμα, αλλιώς δεν γίνεται τίποτα, αφήνουμε ένα ανοιχτό παράθυρο. Ο δε κ. Κιούσης, Πρόεδρος της Ομοσπονδίας Βενζινοπωλών Ελλάδος, είναι καταπέλτης, λέγοντας, το 2013 στην Αττική και στη Θεσσαλονίκη το 2014, εφαρμόστηκε το σύστημα εισροών εκροών στα καύσιμα με άμεση προτεραιότητα και θα έπρεπε άμεσα να εφαρμοσθεί σε εταιρείες και στα διυλιστήρια, δηλαδή, το 2015. Έχουμε 2020 και οι εταιρείες και τα διυλιστήρια έχουν βάλει το σύστημα εισροών εκροών, αλλά δεν έχει διασυνδεθεί και θεωρώ, ότι είναι ευθύνη των τριών κυβερνήσεων, να το τονίσω, δεν έχει διασυνδεθεί και θεωρώ, ότι είναι ευθύνη των τριών κυβερνήσεων που έχουν περάσει από το 2014 μέχρι σήμερα. Είναι ευθύνη αυτών γιατί δεν έχουν διασυνδεθεί.

Βλέπουμε, λοιπόν και οι τρεις, Ν.Δ., ΠΑΣΟΚ-ΚΙΝΑΛ άφαντος και ο ΣΥ.ΡΙΖ.Α., είστε όλοι ίδιοι. Διερωτώμεθα, αν υπάρχει πραγματικά πολιτική βούληση για τη πάταξη, καταπολέμηση, την περιστολή του λαθρεμπορίου, η οποία έχει αρνητικό αντίκτυπο στην εθνική οικονομία, στη λειτουργία της αγοράς, στις υγιείς επιχειρήσεις. Διότι είναι δυσάρεστο, μετά από τόσα χρόνια, να συνεχίζουμε να μιλάμε ακόμα για αυτά τα θέματα, όπως ανέφερε στην επιτροπή ο κ. Πετριαννίδης, Γενικός Διευθυντής του Συνδέσμου Εταιριών Εμπορίας Πετρελαιοειδών Ελλάδος. Ο δε κ. Τριμπόνιας, Πρόεδρος της Ομοσπονδίας Τελωνειακών Υπαλλήλων, περαιτέρω προσθέτει, το βασικότερο είναι, ότι πρέπει να εκδοθούν δεκάδες υπουργικές, ή κοινές υπουργικές αποφάσεις, ή αποφάσεις του διοικητή της Ανεξάρτητης Αρχής, που εκεί κυρίως υπάρχει το πρόβλημα. Ο χρόνος τρέχει και αποτελέσματα ουσιαστικά, ως προς την έκδοση αποφάσεων, δεν έχουμε.

 Βλέπετε η γραφειοκρατία, η πολυνομία, η αναποτελεσματικότητα λόγω έλλειψης πολιτικής βούλησης διαχρονικά πολύ καλά κρατούν. Η γραφειοκρατία και η πολυνομία οδηγούν επίσης στη διαφθορά. Πρέπει τουλάχιστον σε αυτή τη φάση να χρηματοδοτούν τα διάφορα πληροφοριακά συστήματα για να μπορέσουν να ολοκληρωθούν το συντομότερο δυνατόν και να μπουν σε λειτουργία όλες αυτές οι διατάξεις του νομοσχεδίου. Πρέπει να ενισχυθεί η τελωνειακή υπηρεσία με ανάλογο προσωπικό, γιατί όπως πολύ καλά ξέρετε, τουλάχιστον τη τελευταία δεκαετία δεν έχουν γίνει προσλήψεις. Άρα, πως εφαρμόζεται ο νόμος;

Όλοι αυτοί οι έλεγχοι για την πάταξη του λαθρεμπορίου, στηρίζονται στην αδιάβλητη λειτουργία των πληροφοριακών ηλεκτρονικών συστημάτων. Και εδώ ακριβώς βρίσκεται το δικό μας, του ΜέΡΑ25 το σκεπτικό. Αν είναι δυνατόν, ξένες εταιρείες που δεν τις γνωρίζουμε καν να μπορούν να κατεβάσουν το φορολογικό σύστημα; Τίθεται το εξής ερώτημα. Είναι δυνατόν, σε μία κυρίαρχη υποτίθεται χώρα, το φορολογικό λογισμικό να μην το ελέγχει η κυβέρνηση; Είναι δυνατόν, να το ελέγχει μία δήθεν ανεξάρτητη φορολογική αρχή, η λεγόμενη ΑΑΔΕ, που είναι ανεξάρτητη μόνο από το Ελληνικό κράτος, αλλά πλήρως εξαρτημένη από την τρόικα; Είναι δυνατόν η ΑΑΔΕ να αναθέτει το φορολογικό λογισμικό σε ξένες εταιρείες που ανήκουν σε άλλες ξένες εταιρείες που κανείς μας δεν γνωρίζει ποιες είναι; Είναι δυνατόν να επιτρέπουμε σε τέτοιες ξένες εταιρείες τη δυνατότητα να πατήσουν ένα κουμπί κάπου στην Καλιφόρνια ή κάπου αλλού στον κόσμο και να χάνει το Ελληνικό δημόσιο πρόσβαση στα φορολογικά δεδομένα των πολιτών του; Πως νιώθετε εσείς της Νέας Δημοκρατίας που διακυβερνάτε; Δεν νιώθετε ντροπή, επίσης εσείς του ΣΥΡΙΖΑ; Στις μέρες σας δημιουργήσατε υπό των διαταγών της τρόικα την ΑΑΔΕ. Εσείς του ΣΥΡΙΖΑ, είσαι το ίδιο εξαρτώμενοι από την τρόικα, όσο και οι κυβερνητικοί σας συνάδελφοι.

Σας προκαλούμε. Συμφωνείτε με την πρόταση του ΜέΡΑ25, το φορολογικό λογισμικό να επιστρέψει στον έλεγχο του Ελληνικού δημοσίου; Δεν το βλέπουμε, επειδή δεν είστε έτοιμοι να έρθετε σε σύγκρουση με την τρόικα για να επανακτήσουμε την εθνική μας κυριαρχία επί του φορολογικού μας λογισμικού. Μια αδυναμία σας που επιδεικνύετε καθημερινά από τα μεσάνυχτα της 5ης Ιουλίου του 2015.

Ο κάθε νόμος, πρέπει να είναι άρτιος σε βάθος, με λεπτομέρειες κάθε μορφής και όχι πρόχειρος με παραθυράκια, παρερμηνείες και αδιευκρίνιστα εύρη επεξήγησης και τελικά επιβολής ποινών. Πρέπει να υπάρχει ευρεία κοινωνική συναίνεση για το περί δικαίου αίσθημα του νόμου, ώστε να έχει αποτελεσματική εφαρμογή. Να υπάρχει πολιτική βούληση, ότι εφαρμόζεται πραγματικά ο νόμος. Να υπάρχει το κατάλληλο έμψυχο δυναμικό που θα εφαρμόσει το νόμο, αλλά και τα απαραίτητα υλικοτεχνικά μέσα για να γίνει αυτό. Χρειαζόμαστε άμεση πρόσληψη προσωπικού, εκπαίδευσής του, απόκτησης τεχνικών μέσων, αλλιώς στρουθοκαμηλίζουμε. Όντας δεσμευμένοι στα μνημόνια, μπορείτε να πράξετε αναλόγως;

Τέλος, ο νόμος να ανήκει και να ελέγχεται πλήρως από το Ελληνικό δημόσιο, το οποίο θα πρέπει και να υπηρετεί. Σας ευχαριστώ πολύ.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι κ.κ. Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος (Αλέκος) Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Λογιάδη. Αγαπητοί συνάδελφοι, έκλεισε ο πρώτος κύκλος των Εισηγητών και τον Ειδικών Αγορητών. Τώρα περνάμε στους συναδέλφους που συμμετέχουν στην συνεδρίαση μέσω διαδικτύου. Ζήτησε τον λόγο, ο Βουλευτής του ΖΥΡΙΖΑ, ο κ. Ιωάννης Γκιόλας. Κύριε Γκιόλα, έχετε το λόγο για 6 λεπτά.

**ΙΩΑΝΝΗΣ ΓΚΙΟΛΑΣ:** Ευχαριστώ κύριε Πρόεδρε. Το υπό ψήφιση νομοσχέδιο, αποτελεί ένα κείμενο συμπίλημα, συνονθύλευμα τεχνικό, 5 επιμέρους αυτοτελών νομοθετικών ρυθμίσεων, ισάριθμων τομέων που υπάγονται βέβαια στην αρμοδιότητα του Υπουργείου Οικονομικών. Ως εκ τούτου, όμως δεν μπορεί να χαρακτηριστεί ως παράδειγμα άριστου τρόπου νομοθέτησης. Για έναν επιπλέον λόγο όμως δεν τρέφει δάφνες επαρκούς και ικανοποιητικής επεξεργασίας, αφού εισήχθη στην αρμόδια Επιτροπή Οικονομικών Υποθέσεων εκ παραλλήλου προς την εξέταση από την ίδια Επιτροπή του σοβαρότερου ετήσιου έργου της και εννοώ βέβαια, του κρατικού προϋπολογισμού. Επομένως, δεν ήταν ορθή και ενδεδειγμένη η εξέταση του νομοσχεδίου. Γεγονός που δυστυχώς επιβεβαιώθηκε και από τη μικρή και υποτονική παρουσία των Βουλευτών, πέραν των Εισηγητών στις τέσσερις μεσολαβούσες συνεδριάσεις.

Θα θέλαμε να πιστέψουμε ότι η πρακτική που ακολουθήσατε ίσως διέλαθε της προσοχής σας, όμως έχουμε μια παράπλευρη αντικοινοβουλευτική εκ μέρους σας τακτική που δεν πείθει για το άδολο των προθέσεων σας. Συγκεκριμένα, την Παρασκευή 27 Νοεμβρίου, εισήχθη στην αντίστοιχη Επιτροπή και ένα εξίσου σοβαρό νομοσχέδιο αρμοδιότητας του Υπουργείου Ενέργειας, που περιλαμβάνει σημαντικές διατάξεις χωροταξικής και πολεοδομικής νομοθεσίας. Δηλαδή, την Παρασκευή σε ημέρα που είθισται το έργο της Βουλής να περιορίζεται στην άσκηση κοινοβουλευτικού ελέγχου και όχι στο αμιγώς νομοθετικό έργο. Και όλα αυτά εν μέσω πανδημίας και lockdown, σε μια περίοδο δηλαδή, που η Βουλή διασκέπτεται και ψηφίζει με μια, ούτως ειπείν, ατελή και έκτακτη διαδικασία, θα μπορούσαμε να την πούμε και fast track. Αυτό πρυτανεύει, λοιπόν, την παρούσα φάση ή η προσπάθεια ελάφρυνσης και λήψης των απαιτούμενων μέτρων για την προστασία την υγειονομική και την οικονομική εξομάλυνση;

 Επί του συζητούμενου σχεδίου νόμου πλέον, θα προχωρήσω σε κάποιες γενικές επισημάνσεις, που αφορούν στο σύνολο ή τους επιμέρους τομείς αναφοράς. Κοινή ήταν η προτροπή του συνόλου των φορέων να δείξετε την ίδια σπουδή, με την οποία νομοθετείτε, στην έγκαιρη και ταχεία έκδοση των αναγκαίων Υπουργικών Αποφάσεων, Κοινών Υπουργικών Αποφάσεων και Αποφάσεων του Διοικητή της ΑΑΔΕ. Αποτελεί πανθομολογούμενη διαπίστωση ότι η παραβατικότητα στην εμπορία καυσίμων αλκοολούχων και καπνικών προϊόντων είναι ιδιαίτερα εφευρετική και διαρκώς εκσυγχρονίζεται τόσο στη μεθοδολογία όσο και στα τεχνικά μέσα, προκειμένου να αποφεύγει τους προβλεπόμενους φόρους. Αντιμαχόμενοι την τάση αυτή οι υπεύθυνοι κρατικοί φορείς οφείλουν να μετέρχονται τις αναγκαίες μεθόδους για την πάταξη, αν όχι, της σε μεγάλο βαθμό, περιστολής του λαθρεμπορίου. Προς τον σκοπό, λοιπόν, αυτό επιβάλλεται η αναθεώρηση, ο εκσυγχρονισμός ή και ο εμπλουτισμός των διαδικασιών ως απαραίτητα εφόδια του κράτους στη διαρκή μάχη κατά της λαθρεμπορίας.

Το παρών νομοσχέδιο στη γενική του στόχευση κρίνεται ως κατά βάση αποδεκτό, επιχειρώντας να εξοπλίσει τις νόμιμες υπηρεσίες και τα διωκτικά όργανα με το απαραίτητο νομοτεχνικό οπλοστάσιο. Η διαπίστωση, όμως, είναι ότι το ύψος της φοροδιαφυγής είναι ακόμη αρκετά υψηλό και δυστυχώς, οι προσδοκίες σύλληψης της φοροδιαφεύγουσας ύλης είναι υποβαθμισμένες σε αποκαρδιωτικό βαθμό, αφού το σχετικό ποσό που προϋπολογίσθηκε και φέτος δεν υπερβαίνει τα 15 εκατ. Η κυβέρνηση του ΣΥΡΙΖΑ με πενιχρά τεχνικά μέσα στη διακυβέρνηση της πενταετίας της παρελθούσας και με υποστελεχωμένες στις αρμόδιες ελεγκτικές υπηρεσίες επιδόθηκε στον εμπλουτισμό του νομοθετικού πλαισίου στους εξεταζόμενους τομείς, βελτιώνοντας το υπάρχον νομοθετικό πλαίσιο ψηφίζοντας νέους σύγχρονους νόμους και προβαίνοντας και σε έκδοση των αναγκαίων Υπουργικών Αποφάσεων, Κοινών Υπουργικών Αποφάσεων, καθώς και Αποφάσεων του κ. Διοικητή της ΑΑΔΕ.

Ειδικότερα για την καταπολέμηση του λαθρεμπορίου στα καύσιμα, υλοποίησε την εφαρμογή του συστήματος εισροών εκροών στη διακίνηση τους, καθιέρωσε την υποχρέωση των πρατηριούχων για την αποστολή όλων των στοιχείων των αγορών και πωλήσεων στη βάση δεδομένων του Υπουργείου Οικονομικών, εκδόθηκε και ΚΥΑ που επέβαλε την εγκατάσταση συστήματος μοριακής ιχνηθέτησης στο πετρέλαιο θέρμανσης και στο ναυτιλιακό πετρέλαιο.

Για την καταπολέμηση του λαθρεμπορίου καπνικών, ψηφίσθηκε ο ειδικός νόμος, ο ν. 4410/2016, που ίδρυσε το Συντονιστικό Επιχειρησιακό Κέντρο. Επίσης, καθιερώθηκε μητρώο που περιλαμβάνει όλες τις επιχειρήσεις της εφοδιαστικής αλυσίδας καπνικών και καθιέρωσε εξελιγμένο σύστημα ιχνηλασιμότητας των καπνικών προϊόντων, λαμβάνοντας μέριμνα για την εκτύπωση και της ασφαλούς ταινίας φορολογίας καπνού. Τέλος, εφοδίασε τέσσερα κομβικά τελωνεία της χώρας με μηχανήματα ex-ray, καθώς και με αυτοκινούμενο σαρωτή, ex-ray σκάνερ, που τοποθετήθηκε στον Προμαχώνα.

Θα προχωρήσω τώρα πλέον σε ειδικότερες παρατηρήσεις για ζητήματα που ανακύπτουν με τη συγκεκριμένη νομοθέτηση και ελλείψεις, που κατά την κρίση μας είναι αναγκαίο να επισημανθούν. Υπάρχουν θέματα διαβάθμισης και εξορθολογισμού των ποινών.

Με το άρθρο 14, η ΑΑΔΕ καθίσταται αποκλειστικά αρμόδια για σωρεία παραβάσεων, που μέχρι σήμερα ελέγχονται από υπηρεσίες φορολογικού, τελωνειακού και ελεγκτικού χαρακτήρα. Με την υπάρχουσα λειτουργία διαμοιράζεται το ελεγκτικό έργο και διεκπεραιώνεται με πιο σύντομο και αποδοτικό τρόπο, κάτι που δεν διαφαίνεται να συμβεί με την καινούργια σας διάταξη. Είναι ιδιαίτερα συγκεντρωτική.

Στο άρθρο 21, προβλέπεται η επιβολή προστίμου για παρεμπόδιση του τελωνειακού ελέγχου, αλλά το πρόστιμο των 2500 ευρώ, για μεν την προσκόμιση στοιχείων είναι δίκαιο και εύλογο, για την παρεμπόδιση, όμως, του ελέγχου της Τελωνειακής Αρχής στο χώρο της επαγγελματικής εγκατάστασης, δηλαδή, για μια δραστική πράξη, κατά τη γνώμη μας κρίνεται ως υπερβολικά επιεικές. Ακούστηκε και από, τον κ. Κεγκέρογλου, και συμφωνώ. Ενόψει, ότι εδώ η μη συμμόρφωση εκδηλώνεται με θετικό τρόπο, δηλαδή, με πράξη που προδίδει και δόλο.

 Εξόχως αυστηρή κρίνεται η αύξηση της προβλεπόμενης ελάχιστης ποινής κάθειρξης από πέντε στα δέκα χρόνια που προστέθηκε στο άρθρο 22 παράγραφος Γ, καθώς πλήττεται η Αρχή της Αναλογικότητας της άδικης πράξης και της απαξίας της προς το δυσανάλογο ύψος της επιβλητέας ποινής των 10 ετών και άνω. Μιλάμε, δηλαδή, για ποινές που επιβάλλονται σε ειδεχθείς ανθρωποκτονίες, σε ληστείες μετά φόνου και λοιπά. Δεν νομίζω, ότι η συγκεκριμένη διάταξη στα πλαίσια της μεταρρύθμισης και εξορθολογισμού των ποινικών διαδικασιών είναι η ορθή.

 Με το άρθρο 23 όπου καθορίζονται κίνητρα χρηματικών αμοιβών σε τρίτους για την εξιχνίαση πράξεων λαθρεμπορίου. Ειδικότερα μάλιστα το ύψος αυτής μπορεί να φτάσει στο 20% των εισπραχθέντων, δεν νομίζω, ότι είναι ανεκτό από την έννομη τάξη και τη χρηστή διοίκηση ενός σύγχρονου ευρωπαϊκού κράτους.

Τέλος, με το άρθρο 40 που θεσπίζει απαλλαγή για το 50% του φόρου για τους μεταφέροντες τη φορολογική τους έδρα, στην Ελλάδα. Η διάταξη αυτή, φορολογικά, δημιουργεί ανταγωνισμό στην Ευρωπαϊκή Ένωση από την οποία δεν θα βγει ωφελημένη η πατρίδα μας. Πιστεύω, ότι μας αποστερεί από επιχειρήματα κατά της φορολόγησης μεγάλων Επιχειρηματικών Ομίλων που έχουν κύκλο εργασιών και στην Ελλάδα, αλλά προτιμούν να φορολογούνται σε άλλη χώρα με χαμηλότερους συντελεστές. Δεν είναι η σώφρων πολιτική να ακολουθήσουμε τέτοιο παράδειγμα. Εν τέλει, δεν είναι καθόλου σίγουρο όπως ελέχθη, ότι θα ευνοήσει τους νέους μας που έχουν μεταναστεύσει, δηλαδή το «brain drain», αφού το μοναδικό ασφαλές κίνητρο για την επιστροφή τους, κυρίως, είναι η εξεύρεση θέσεων εργασίας με τη σύννομη και δίκαιη φορολόγησή τους, όπως συμβαίνει και με όλους τους υπόλοιπους φορολογούμενους της χώρας μας.

Η επιδίωξή σας, τελικά, όπως εμφανέστατα καταγράφεται στην αιτιολογική έκθεση δεν ήταν αυτή. Είναι οι ελαφρύνσεις και οι απαλλαγές στα στελέχη των μεγάλων Επιχειρηματικών Ομίλων. Αυτές ήταν, τουλάχιστον, οι παρατηρήσεις μας και θα θέλαμε την άποψη, του κ. Υπουργού επ’ αυτών. Ευχαριστώ, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κ. Γκιόλα. Υπάρχει κάποιος συνάδελφος που θέλει να μιλήσει μέσω διαδικτύου; Ωραία. Ζήτησε το λόγο, ο Υπουργός Ψηφιακής Διακυβέρνησης, ο κ. Πιερρακάκης, για να αναφερθεί στην τροπολογία που κατατέθηκε στην Γενική Γραμματεία της Κυβέρνησης. Κύριε Υπουργέ, έχετε το λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας):** Κυρίες και κύριοι βουλευτές, βρίσκομαι, σήμερα, στην Επιτροπή για να παρουσιάσω την τροπολογία του Υπουργείου Ψηφιακής Διακυβέρνησης και του Υπουργείου Οικονομικών η οποία θα κατατεθεί με όλες τις συναφείς εκθέσεις, αργότερα, μέσα στην ημέρα, η οποία αφορά τα ελληνικά ταχυδρομεία. Χθες, στο Υπουργικό Συμβούλιο, παρουσιάσαμε για πρώτη φορά το σχέδιο μετασχηματισμού των ελληνικών ταχυδρομείων. Το σχέδιο αυτό αφορά μια πολύ μεγάλη εκκρεμότητα, όπως είχαμε πει από την πρώτη μέρα, του κράτους, την εκκρεμότητα του μετασχηματισμού μιας ιστορικής εταιρείας που ιδρύθηκε το 1828 με διάταγμα, του Ιωάννη Καποδίστρια, ο οποίος είναι ο καθολικός πάροχος των ταχυδρομικών υπηρεσιών στην Ελλάδα. Υπάρχει ένα διεθνές και εθνικό πλαίσιο που συζητάμε για την αναδιάρθρωση των ταχυδρομικών υπηρεσιών και την παροχή των ταχυδρομικών υπηρεσιών και του courier, ειδικά αυτήν την περίοδο, λόγω του covid19. Βλέπουμε το διεθνή δημόσιο διάλογο να εστιάζει πάρα πολύ στα ταχυδρομεία και στο πώς αυτά πρέπει να μπορούν να συντελούν το καθήκον της παροχής της καθολικής υπηρεσίας και υπάρχει σε μία ευρύτερη συζήτηση, επίσης, διεθνώς, διότι η καταγραφή ποια είναι; Η καταγραφή είναι, ότι υπάρχει πτώση στο γράμμα, στον τζίρο που έχει το γράμμα και αύξηση στον τζίρο που έχει το δέμα. Αυτό έχει ωθήσει, διεθνώς, τη συζήτηση στο να πρέπει παντού να γίνει μετασχηματισμός των εκάστοτε ταχυδρομείων. Οι περισσότερες χώρες αυτό το έκαναν πριν από εμάς. Η Δανία, ας πούμε, είναι ένα παράδειγμα το οποίο θα σας έλεγα, ότι το υφιστάμενο πλάνο μετασχηματισμού που διαμόρφωσε το Υπουργείο Οικονομικών, το Υπουργείο Ψηφιακής Διακυβέρνησης, η ΕΕΣΥΠ και τα λοιπά είναι ένα πλάνο που εμπνέεται από την περίπτωση της Δανίας, αλλά και άλλων χωρών, όπως η Ιρλανδία, και η Νορβηγία. Δηλαδή, παντού, λίγο πολύ έχει γίνει αυτό το οποίο θα γίνει και στη δική μας περίπτωση.

Τώρα, ποιο είναι το πρόβλημα, ποια είναι η αναγκαιότητα που προκύπτει ουσιαστικά από αυτό το πλάνο. Νομίζω ότι αρκεί κανείς να αναφέρει κάποια νούμερα. Πριν από λίγους μήνες, τα ΕΛΤΑ είχαν μηνιαίο έλλειμμα 7,2 εκατομμύρια ευρώ, το μήνα. Αυτή τη στιγμή, αυτό έχει καταφέρει η διοίκηση των ΕΛΤΑ και το έχει φτάσει στα 4,7 εκατομμύρια ευρώ το μήνα. Τα δεδομένα, βέβαια, είναι ότι η μισθολογική δαπάνη, ακόμη και σήμερα, φτάνει το 67% συνολικά του Οργανισμού, κάτι το οποίο εκ των πραγμάτων πρέπει να αλλάξει.

Επίσης, ο ψηφιακός μετασχηματισμός της εταιρείας, που είναι πολύ σημαντικός, δεν έχει προχωρήσει. Και αυτό δεν επιτρέπει στην εταιρεία, ιδιαίτερα στην αύξηση -ας πούμε- της κίνησης του κούριερ, να μην μπορεί να δημιουργήσει οικονομίες κλίμακας, γιατί είναι πάρα πολύ έντονη η διάσταση του ανθρώπινου παράγοντα. Υπήρχε, και συνεχίζει να υπάρχει ακόμη για λίγο καιρό, η υποχρέωση του λεγόμενου «Χ +1» στο γράμμα. Δηλαδή, να πρέπει το γράμμα να φτάσει, την επόμενη μέρα, στον προορισμό του.

Αυτό δεν είναι πλέον η ευρωπαϊκή βέλτιστη πρακτική. Η Δανία, ας πούμε που ανέφερα πριν, έχει «Χ +5». Η Εθνική Επιτροπή Τηλεπικοινωνιών και Ταχυδρομείων, έπειτα από διαβούλευσή της, έχει αποφασίσει το «Χ +1» να το κάνει «Χ +3», από τη νέα χρονιά. Πράγμα, το οποίο, εκ των πραγμάτων, θα διευκολύνει ζητήματα που έχουν σχέση με την καθολική υπηρεσία και με το οργανωσιακό μοντέλο της εταιρείας. Κι αν έπρεπε κανείς να το πει σχηματικά σε ότι αφορά, ειδικά αυτό που ανέφερα πριν, τον ψηφιακό μετασχηματισμό, θα αρκούσε, για έναν ειδικό της πληροφορικής ή και όχι, να του πει ότι τα συστήματα των ΕΛΤΑ τρέχουν με windows XP. Άρα, τα πράγματα πλέον πρέπει να αλλάξουν.

Τώρα, τι προβλέπει αυτό το πλάνο. Κατά βάση, η κορωνίδα του πλάνου είναι μια αύξηση μετοχικού κεφαλαίου που γίνεται από την ΕΕΣΥΠ *(Ελληνική Εταιρεία Συμμετοχών και Περιουσίας)* του Υπουργείου Οικονομικών, η οποία φτάνει τα 100 εκατομμύρια. Εκκρεμεί η απόφαση του ιδιώτη μετόχου των ΕΛΤΑ, διότι τα ΕΛΤΑ έχουν ιδιώτη μέτοχο, πέραν του ελληνικού δημοσίου, την EUROBANK, αν θα συμμετάσχουν στην αύξηση μετοχικού κεφαλαίου. Αυτό, όμως, δεν είναι στο πλαίσιο αυτής της Τροπολογίας. Είναι, αν θέλετε, ένα ευρύτερο κομμάτι του κλάδου.

Τι προβλέπει αυτή η Τροπολογία: Ένα υποσύνολο του πλάνου. Αποζημιώνουμε τα ΕΛΤΑ για την καθολική υπηρεσία, από το 2013 και μετά. Αυτό είναι ένα χρέος του ελληνικού δημοσίου απέναντι στα ΕΛΤΑ. Άρα, κατ’ αρχήν, στις διατάξεις της Τροπολογίας, θα δείτε το πώς γίνεται αυτή η καταβολή.

Πέραν αυτού, προβλέπονται και κάποιες άλλες διατάξεις, σε σχέση με τις νέες προσλήψεις. Προσλήψεις ορισμένου χρόνου, προσλήψεις αορίστου χρόνου, πολιτική προσλήψεων, η οποία πρέπει να αναπτυχθεί πλέον από την εταιρεία. Αυτές θα αφορούν τους νεοπροσλαμβανόμενους. Είναι ένα μοντέλο, το οποίο είναι πάρα πολύ συναφές με όσα ακολουθήθηκαν στην περίπτωση της ΔΕΗ, σε ότι αφορά τις προσλήψεις.

Και, φυσικά, μια νέα πολιτική προμηθειών, για να μπορεί η εταιρεία να είναι πιο ευέλικτη σε σχέση με το πώς θα κινηθεί στην ευρύτερη αγορά της.

Εδώ, επιτρέψτε μου, να κάνω ένα σχόλιο. Το σχόλιο είναι το εξής: Θα πρέπει, από τη μία, η ίδια η αγορά, η ίδια η εταιρεία να μπορέσει να ανταγωνιστεί, να μπορέσει να σταθεί στα πόδια της, να μπορέσει να λειτουργήσει σωστά, να εξυγιανθεί. Αυτό από μόνο του σημαίνει ότι πρέπει να της δώσουμε τα εργαλεία για να μπορέσει να το κάνει. Οποιαδήποτε άλλη ενέργεια -το να μην επιτρέπαμε στην εταιρεία να έχει ένα πιο ευέλικτο καθεστώς- θα ήταν ένας έμμεσος τρόπος να μην τη βοηθήσουμε. Και, άρα, μια έμμεση βοήθεια στον ανταγωνισμό της. Υπ’ αυτήν την έννοια, επιβάλλεται να μπορέσουμε, εφόσον ο Έλληνας φορολογούμενος θα συμμετάσχει σε αυτή τη διαδικασία μέσω της αύξησης μετοχικού κεφαλαίου, να μπορέσει να δοθεί πραγματικά μια ευκαιρία στην εταιρεία να σταθεί στα πόδια της σωστά.

Το πλάνο, επίσης, προβλέπει εξορθολογισμό του μισθολογικού κόστους. Στις διατάξεις θα βρείτε ένα σχέδιο εθελουσίας εξόδου. Το σχέδιο εθελούσιας εξόδου, με βάση τον προγραμματισμό, αφορά 2.000 άτομα. Περιέχει ένα μόνιμο προσωπικό γύρω στα πεντέμισι χιλιάδες άτομα. Ο στόχος είναι το πλάνο αυτό να έχει εκτελεστεί, μέσα σε μία διετία. Και, άρα, ο στόχος είναι, σε μία διετία, η εταιρεία να έχει γυρίσει σε λειτουργική κερδοφορία.

Το νέο οργανωσιακό μοντέλο, προφανώς, είναι κάτι, το οποίο το έχει ανάγκη η εταιρεία για να είναι στο 2021. Αλλά, θέλω να τονίσω κάτι και θέλω υπό αυτήν την έννοια να ακουμπήσω και κάτι, το οποίο θεωρώ ότι, προφανώς, είναι ευαισθησία που θα έχουν όλες οι πτέρυγες της Βουλής, σε σχέση με την υποχρέωση του καθολικού παρόχου. Δηλαδή, σε σχέση με το γεγονός -και αυτό νομίζω αφορά ιδιαίτερα και τους βουλευτές της επαρχίας- του ρόλου που παίζουν τα ΕΛΤΑ, σε όλα τα σημεία της επικράτειας, το να έχουν παρουσία σε όλα τα σημεία της επικράτειας.

 Το λειτουργικό του μοντέλο θα αλλάξει σε μεγάλο βαθμό. Έχει ξεκινήσει ήδη να αλλάζει. Υπάρχει η λεγόμενη λογική του «shop in shop», η λογική δηλαδή του να μην υπάρχει ιδιολειτουργούμενο Paddle μαγαζί των ΕΛΤΑ, να υπάρχει και η λογική του να υπάρχουν ΕΛΤΑ εντός μιας άλλης επιχειρήσεις. Αυτό το μοντέλο εκ των πραγμάτων, με δεδομένη και τη μετάβαση στο Χ+3, θα ενταθεί. Όμως, πρόθεση της Κυβέρνησης και πρόθεση της εταιρείας είναι σε όλα τα σημεία της επικράτειας στα οποία υπάρχει αυτή τη στιγμή παρουσία των ΕΛΤΑ, η παρουσία αυτή να συνεχίσει να υπάρχει και έπειτα από την εκτέλεση του πλάνου και προφανώς κατά τη διάρκεια της εκτέλεσης του πλάνου.

Άρα, κλείνω κ. πρόεδρε αυτή τη σύντομη παρουσίαση με το ποιοι, κατά τη γνώμη μας, είναι και οι στόχοι αυτής της προσέγγισης. Πρώτος στόχος είναι τα ΕΛΤΑ να συνεχίσουν να παρέχουν την καθολική υπηρεσία και να την παρέχουν παντού. Αυτή είναι και η διάσταση της λέξης καθολική υπηρεσία. Στόχος επίσης είναι, να υπάρξει ο μέγιστος δυνατός σεβασμός στα χρήματα του Έλληνα φορολογούμενου. Οποιοδήποτε άλλο πλάνο, οποιαδήποτε άλλη εναλλακτική, η οποία θα προέβλεπε ακόμη και οι πιο έντονες παρεμβάσεις, θα κοστίζει πολλαπλάσια. Από την άλλη, η οποιαδήποτε άλλη εναλλακτική δεν θα εξασφάλιζε και την κοινωνική διάσταση της παρουσίας της εταιρείας, δηλαδή την παροχή της καθολικής υπηρεσίας. Θεωρούμε ότι αυτή η λύση διασφαλίζει και τα δύο ταυτόχρονα και δεν είναι τυχαίο που είναι η βασική λύση που έχει, αν θέλετε, πραγματοποιηθεί παντού.

Όμως θα θέλαμε ως Κυβέρνηση κι εγώ προσωπικά να είμαστε απολύτως καθαροί ως προς το εξής. Η εταιρία έχει ήδη έναν μέτοχο. Μένει να δούμε αν θα συμμετάσχει στην αύξηση μετοχικού κεφαλαίου με 10%. Ο στόχος μας είναι τα χρήματα τα οποία θα βάλει ο Έλληνας φορολογούμενος στα ΕΛΤΑ, μέσω του κράτους, να μπορέσει να τα πάρει πίσω. Να μπορέσει, δηλαδή, μέσω της λειτουργικής κερδοφορίας της επιχείρησης από τη μία, αλλά και μέσω της αύξησης της παρουσίας μη κράτους, δηλαδή ιδιώτη επενδυτή στο μετοχικό σχήμα, με στρατηγικό επενδυτή. Αλλά, πότε; Τώρα; Όχι, όταν θα έχει ολοκληρωθεί αυτό το πλάνο μετασχηματισμού και άρα όταν τα ΕΛΤΑ θα έχουν τη μεγαλύτερη δυνατή αξία, να μπορέσει να συντελεστεί. Αυτό δεν είναι κάτι που είναι της παρούσης. Όμως, πρέπει να τονίσουμε ποια είναι η στρατηγική κατάληξη αυτού του σχεδίου.

Θα τόνιζα επίσης ως προς αυτό, ότι ήδη το γεγονός ότι τα ΕΛΤΑ εδώ και κάποια χρόνια έχουν τοποθετηθεί στο Υπερταμείο, αντανακλά το γεγονός ότι εξαρχής αυτή ήταν η ευρύτερη βούληση της ελληνικής πολιτείας. Αλλά για να εκτελεστεί αυτή η βούληση, πρέπει τα ΕΛΤΑ να μετασχηματιστούν. Πρέπει να αλλάξουν σημείο, να αλλάξουν σελίδα και να φτάσουν το 2021. Ακριβώς αυτός είναι ο στόχος όχι μόνο αυτών των διατάξεων, που είναι ένα υποσύνολο του συνολικού σχεδίου, αυτό είναι ο στόχος ευρύτερα όλης της παρέμβασης που πρέπει να συντελεστεί.

Σας ευχαριστώ πολύ.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Υπουργέ.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Έχει κατατεθεί η τροπολογία, κ. Πρόεδρε;

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ζήτησε το λόγο ο Υφυπουργός, ο κ. Γεωργαντάς και μετά θα τοποθετηθεί ο κ. Κάτσης. Παρακαλώ, κ. Γεωργαντά.

 **ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ.

Απλά, για να γίνει κατανοητό. Κατατίθεται τώρα, για να δώσουμε τη δυνατότητα σε όσο το δυνατόν περισσότερους από τους συναδέλφους να ενημερωθούν. Θα μπορούσαμε να την καταθέσουμε, όπως ξέρετε, και με τη λήξη, για να είναι στην Ολομέλεια, αλλά δεν το θέλαμε. Θέλαμε να προλάβουμε σήμερα και να ενημερωθούν οι συνάδελφοι και να γίνει η όποια συζήτηση μπορεί να γίνει. Θα κατατεθεί. Το κείμενο το έχουμε. Θα σας το δώσουμε. Θα κατατεθεί επισήμως σε πολύ λίγο από τώρα, για να έχουν τη δυνατότητα όσο το δυνατόν περισσότεροι συνάδελφοι να τοποθετηθούν.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Αλεξιάδη, θα κατατεθεί κατά τη συνεδρίαση.

Κύριε Κάτση, έχετε το λόγο για πέντε λεπτά.

**ΜΑΡΙΟΣ ΚΑΤΣΗΣ:** Ευχαριστώ κύριε Πρόεδρε.

Θέλω να ξεκινήσω από αυτό το οποίο επισημαίνουν οι συνάδελφοι βουλευτές και τα πολιτικά κόμματα απ’ ότι καταλαβαίνω σηκώνουν και τα χέρια, κ. Υπουργοί, κ. Πιερρακάκη και κ. Γεωργαντά, έχω να σας ενημερώσω ότι εδώ μέσα βρισκόμαστε στην Εθνική Αντιπροσωπεία. Αν θέλετε να κάνετε εκθέσεις ιδεών και να παρουσιάζετε σχέδια, μετά το Υπουργικό Συμβούλιο που ενημερώσατε τον Πρωθυπουργό και τους συναδέλφους σας Υπουργούς, μπορείτε να ενημερώσω την Κ.Ο. της Ν.Δ. σε μια άλλη αίθουσα της Βουλής, αν θέλετε.

Εδώ για να συζητάμε σχέδιο τροπολογίας χρειαζόμαστε το έγγραφο, χρειαζόμαστε τροπολογία. Άρα, λοιπόν, τι συζητάμε εδώ πέρα; Παρουσίασε ο Υπουργός και είπε αυτά που έχουν δοθεί σε διαρροές αμέσως μετά τη χθεσινή συνεδρίαση του Υπουργικού Συμβουλίου. Τα έχουμε διαβάσει. Γιατί δεν την παρουσιάζετε; Να την φέρετε εδώ να την δούμε. Τι να συζητήσουμε, να μιλήσουμε περί εκθέσεων ιδεών;

Έχουμε όλοι προτάσεις να συζητήσουμε, αλλά να συζητήσουμε πάνω σε ένα συγκεκριμένο σχέδιο και δεν μπορεί να γίνεται το Κοινοβούλιο «λάστιχο», όταν θυμηθούμε, όποτε θυμηθούμε, για ένα τόσο σοβαρό ζήτημα και για οποιοδήποτε ζήτημα, ακόμα και για ζήτημα ήσσονος σημασίας το Κοινοβούλιο να υποβαθμίζεται και να μην συζητιούνται τα θέματα στην ώρα τους και με την κανονική διαδικασία;

Αν θέλετε, λοιπόν, να είναι εμπρόθεσμη η τροπολογία θα την καταθέσετε μέχρι τη λήξη της συνεδρίασης της Επιτροπής. Ειδάλλως έχετε το δικαίωμα ως πλειοψηφία Κοινοβουλευτική πλειοψηφία και Κυβέρνηση να την καταθέσετε, όταν θα συζητηθεί το νομοσχέδιο στην Ολομέλεια και να γίνει συζήτηση, αλλά μην προκαταλαμβάνεται τη διαδικασία και τις πτέρυγες της Βουλής και τους συναδέλφους βουλευτές για το περιεχόμενο μιας τροπολογίας την οποία δεν την έχουμε δει, απλά έχουμε διαβάσει τις διαρροές του Υπουργικού Συμβουλίου και τις δικές σας. Να μιλήσω, λοιπόν, και εγώ με έκθεση ιδεών και να βάλω τις γενικές αρχές που πιστεύει η παράταξή μου και το κόμμα μου.

Καταρχήν, αρχίζω από την τελευταία παρατήρηση του Υπουργού, που είναι η πιο σημαντική από όλες. Να είμαστε καθαροί, είπε ο Υπουργός, δεν έχω φωτογραφική μνήμη σαν τον Πολλάκη, αλλά αυτό που ήθελε να πει, «όπερ έστι μη ….», ότι η στήριξη που θα γίνει τώρα ο ορίζοντας ο μακροπρόθεσμος, μεσοπρόθεσμος είναι η ιδιωτικοποίηση.

 Κύριε Υπουργέ, σας το λέμε ρητά. Το μέλλον των ΕΛΤΑ δεν είναι ούτε η απαξίωσή τους, ούτε η η παράδοσή τους στα ιδιωτικά συμφέροντα. Και αν όντως «κόπτεστε» σαν Κυβέρνηση και σαν παράταξη τα ΕΛΤΑ να συνεχίσουν να επιτελούν μέσα από οποιαδήποτε παρέμβαση -δεν μπαίνω στο σχέδιο της παρέμβασης ακόμα- αν θέλετε να συνεχίσουν να επιτελούν το ρόλο του καθολικού παρόχου , η ίδρυση των ΕΛΤΑ είναι σχεδόν ταυτόσημη με την ίδρυση του Ελληνικού Κράτους, θα πρέπει να μείνουν υπό δημόσιο έλεγχο και αυτό πρέπει να είναι σαφές και ρητό, γιατί δεν μπορεί να εξασφαλίσει ο ιδιώτης, που θα έχει την πλειοψηφία, ότι τα ΕΛΤΑ θα έχουν παρουσία και στο πιο απομακρυσμένο χωριό της ελληνικής επικράτειας. Δεν μπορεί να το εξασφαλίσει. Δεν το καθορίζουν οι κανόνες της κερδοφορίας και της αγοράς.

Απαιτείται ένα σχέδιο για τα ΕΛΤΑ ναι ή όχι. Προφανώς απαιτείται. Θέλει για να πληρώσει ένα μοντέλο ανάπτυξης και αξιοποίησης του δικτύου με δημόσιο έλεγχο -λέμε εμείς- που θα εξυπηρετεί όλους τους πολίτες σε κάθε χωριό, σε κάθε γειτονιά. Δεν θα έχει στόχο το κέρδος και πρωτίστως θα μπορεί να είναι και με χαμηλό κόστος η παροχή υπηρεσίας για τους πολίτες, αλλά ταυτόχρονα εξίσου σοβαρό θα είναι ο σεβασμός στα εργασιακά δικαιώματα.

Έρχομαι τώρα σε αυτά που έχουν βγει διαρροές για το σχέδιο. Εμείς σαν ΣΥΡΙΖΑ είχαμε επισημάνει πριν ξεσπάσει η πανδημία και τις λύσεις και ότι χρειάζονται παρεμβάσεις στα ΕΛΤΑ.

Εσείς ετεροχρονισμένα αναγνωρίζεται ότι χρειάζονται παρεμβάσεις και θέτετε μέσω τροπολογίας και διαρροών, ότι θα καταθέσετε την καθολική υπηρεσία για τα έτη 13 έως 20 -από αυτά που διαβάζουμε. Σωστά το κάνετε και καταθέτετε και αποζημιώνετε την καθολική υπηρεσία, όπως και η αύξηση μετοχικού κεφαλαίου με ότι «τρύπες» έχουν να καλύψουν τα ΕΛΤΑ.

Εμείς ως ΣΥΡΙΖΑ άλλωστε σας έχουμε δείξει το δρόμο, όταν νομοθετήσαμε το 2018 -αν δεν κάνω λάθος- θα τα πούμε στην Ολομέλεια αναλυτικά, για να αποζημιωθούν τα ΕΛΤΑ με 90 εκατομμύρια για τα έτη από το 2013 μέχρι το 2018 αποζημίωση καθολικής υπηρεσίας και δώσαμε και εισπράξαμε από τις οφειλές του δημοσίου αλλά και άλλων φορέων που χρωστούσαν στα ΕΛΤΑ 45 εκατομμύρια. Σύνολο 135 εκατομμύρια αντίστοιχα.

Είχατε ολιγωρία ως προς αυτό το σχέδιο γιατί μπήκε στη φάση της πανδημίας -και ειδικά τώρα στο δεύτερο κύμα- Την ώρα που είχε εκτοξευθεί η ζήτηση στο Δέμα και έχουν όλοι στραφεί στο ηλεκτρονικό εμπόριο και τα ΕΛΤΑ έμειναν στο περιθώριο και επωφελήθηκαν οι ιδιώτες ανταγωνιστές.

Εμείς, λοιπόν, θεωρούμε ότι αυτή η κρατική παρέμβαση που επιχειρεί η κυβέρνηση -το ξαναλέω, από τις διαρροές που διαβάζουμε και από την παρουσίαση που έκανε Υπουργός στη Βουλή- ότι είναι ένα μάθημα ξεκάθαρο. Είναι μια ήττα της νεοφιλελεύθερης αντίληψης, ότι το αόρατο χέρι της αγοράς ρυθμίζει τα πάντα και ότι δεν χρειάζεται κρατική παρέμβαση. Είναι μια ήττα. Άλλωστε, είναι λογικό να εκμεταλλευτείτε τη χρονιά της πανδημίας, να εκμεταλλευτείτε εντός εισαγωγικών, που η Ευρωπαϊκή Ένωση και η Commission έχει άρει τους περιορισμούς για τις κρατικές ενισχύσεις. Η αποζημίωση καθολικής υπηρεσίας σε σχέση με αυτό που καταλόγισε η Εθνική Επιτροπή Τηλεπικοινωνιών και Ταχυδρομείων για να είναι πάροχος καθολικής υπηρεσίας τα ΕΛΤΑ δεν μπορούσε να υπερβαίνει κατ’ έτος το όριο των δαπανών που υπερβαίνουν τις κρατικές ενισχύσεις. Είχαμε υποβάλει και ένα σχέδιο στην Commission και ήταν σε διαπραγμάτευση για να υποβάλουμε και τα υπόλοιπα ποσά.

Έρχεστε, λοιπόν, να το κάνετε τώρα υιοθετώντας στην πράξη την πολιτική σας επιλογή. Είναι προτεραιότητα, λοιπόν, σε όλη την ελληνική επικράτεια να πάνε και να έχουν παρουσία τα ΕΛΤΑ. Γι’ αυτό είναι πολύ κρίσιμο, κύριε Υπουργέ, να δεσμευτείτε -όχι μέσω των δηλώσεών σας- ότι δεν θα κατέβει -να το πω απλά, για να καταλαβαίνει ο κάθε Έλληνας πολίτης- καμία ταμπέλα ΕΛΤΑ από κανένα χωριό, καμία ταμπέλα. Καθαρά πράγματα. Είναι απαραίτητη προϋπόθεση η παρουσία του δικτύου με το σύνολο των καταστημάτων. Έχετε δώσει δείγματα γραφής ότι αλλάζετε το μοντέλο και σε άλλες περιοχές κλείνουν καταστήματα. Να σας πω εγώ δήμους ορεινούς, μειονεκτικούς, Βουλευτές από όλες τις πτέρυγες της αντιπολίτευσης και της κυβερνητικής πλειοψηφίας να καταθέτουν σωρεία ερωτήσεων για το ενδεχόμενο να κλείσουν καταστήματα ΕΛΤΑ στη γειτονιά τους, στην περιοχή, τους στα χωριά τους. Είναι η παρουσία του κράτους κατά μία έννοια για απομακρυσμένους πολίτες, για γέροντες που δέχονται τη σύνταξη από τους ταχυδρόμους, έχουν προσωπική σχέση, να πηγαίνουν τα φάρμακα τα ΕΛΤΑ σε ανθρώπους που τα χρειάζονται.

Άρα, λοιπόν, είναι κόκκινη γραμμή. Δεν θα κλείσει κανένα κατάστημα και θα δεσμευτείτε απέναντι σε αυτό, με οποιοδήποτε τρόπο.

Δεύτερον, η παρουσία και οι υπηρεσίες πρέπει να είναι σε προσιτές τιμές. Δεν πρέπει να αυξηθούν οι τιμές.

Τρίτον, δεν θα ανεχθούμε να φέρετε σε τροπολογία καταστρατήγηση των εργασιακών δικαιωμάτων. Άκουσα εδώ πέρα ότι ετοιμάζετε ένα πλάνο πολιτικής προσλήψεων. Το είπατε πριν από το Βήμα της Βουλής. Το πλάνο πολιτικής προσλήψεων τι θα είναι; Είπατε μοντέλο ΔΕΗ.

Τι έγινε στη ΔΕΗ;

Θυμάστε συνάδελφοι τι έγινε στη ΔΕΗ;

Εξαιρέθηκε από τις δημόσιες συμβάσεις, με απευθείας ΔΣ από την εταιρεία, κατά παράκαμψη του ΑΣΕΠ ή με ασφυκτικά περιθώρια για να μην προλάβει ο ΑΣΕΠ να απαντήσει και να μπορέσουμε να φέρουμε νέους εργαζόμενους ιδιωτικού ή αορίστου χρόνου, με ελαστικές σχέσεις εργασίας και απασχόλησης, ρουσφετολογικές όμως. Ότι αποφασίζει η διορισμένη διοίκηση. Αυτή είναι η πραγματικότητα. Αυτό είναι το μέλλον των προσλήψεων, η πολιτική των προσλήψεων που επεφύλαξε η Κυβέρνηση προς τη ΔΕΗ και μάλλον αφού λέτε ότι το μιμείστε αυτό το μοντέλο, μάλλον αυτό θα κάνετε και στα ΕΛΤΑ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ολοκληρώστε κύριε Κάτση.

**ΜΑΡΙΟΣ ΚΑΤΣΗΣ:** Δώστε μου λίγο περιθώριο κύριε Πρόεδρε, δύο λεπτά μόνο θέλω.

Κόκκινη γραμμή και αυτό για τα εργασιακά για τις νέες προσλήψεις και επίσης οι υποαμειβόμενες και ευέλικτες μορφές εκτός ΑΣΕΠ δεν είναι μόνες τους. Εδώ, έχουμε μια διοίκηση -και σας έχω καταθέσει στο πρώτο διάστημα πανδημίας- η οποία κάνει σωρηδόν απευθείας αναθέσεις. Έτσι λειτουργεί, αυτή είναι η πρακτική της, σωρηδόν απευθείας αναθέσεις στην αγορά. Σύστησε ακόμα και εταιρεία φάντασμα που έκανε απευθείας ανάθεση γιατί;

Γιατί ήταν εταιρεία φάντασμα;

Γιατί έκανε πρώτα την απευθείας ανάθεση και μετά συστήθηκε εταιρεία και πήρε αριθμό στο Γενικό Εμπορικό Μητρώο. Άκουσον άκουσον και ακόμα αναπάντητη είναι αυτή η ερώτηση από τον περασμένο Φλεβάρη-Απρίλη, δεν θυμάμαι πότε την είχα καταθέσει. Όπως, επίσης και η διοίκηση αύξησε και τους μετακλητούς της. Πήρε μια στρατιά συμβούλων, με κλειστά συμβόλαια -και αυτό σας το κατέθεσα σαν Ερώτηση και Αίτηση Κατάθεσης Εγγράφων, να μας φέρετε πόσους έχει πάρει η διοίκηση ως μετακλητούς- για να εξυπηρετούν τα δικά της συμφέροντα εν πάση περιπτώσει και τις πολιτικές που θέλει να εφαρμόσει με παχυλούς μισθούς, με κλειστά συμβόλαια ούτως ώστε αν απολυθούν να το πάρουν όλο το συμβόλαιο με την αμοιβή.

Αυτό είναι το σχέδιο της εθελουσίας; Να μειώνονται από τη μία, να βάζετε την διοίκηση να συμφωνεί με τους συνδικαλιστές και να ψηφίζουν κάποιες παρατάξεις ειρήσθω εν παρόδω. Η δεξιά παράταξη, ένα κομμάτι μεγάλο της δεξιάς παράταξης της πλειοψηφίας δεν το ψήφισε. Το ΚΙΝ.ΑΛ., βέβαια, οι συνδικαλιστές, που πρόσκεινται εν πάση περιπτώσει, αλλά δεν θέλω να κάνω κριτική στη στάση συνδικαλιστών, το ψήφισαν. Αλλά βάζετε τους συνδικαλιστές να συμφωνήσουν σε μια οριζόντια απόφαση για το βασικό μισθό, αλλά ταυτόχρονα η διοίκηση αυξάνει όμως τους μισθούς των μετακλητών και των «golden boys». Αυτή είναι η πραγματικότητα.

Σε τέτοιο σχέδιο, σε τέτοιο περιβάλλον θα γίνει η επόμενη μέρα και θα αναπτυχθεί;

Και, επίσης, μίλησε για εργασιακή συρρίκνωση, πως το είπατε, εξορθολογισμού του εργασιακού κόστους. Δεν λέει μόνο τους μισθούς, αλλά για εργασιακό κόστος, γιατί αυτό προκύπτει από την εθελουσία.

Ωραία, είπατε το 67% είναι οι αμοιβές. Από τα 2.000 άτομα που φιλοδοξείτε ότι θα φύγουν με την εθελουσία, πόσο θα μειωθεί το εργασιακό κόστος; Πόσο; Από το 67% πόσο θα πάει; Για να δούμε ποιοι θα φύγουν και που στοχεύει η εθελουσία.

Έχετε μελέτη; Θα την καταθέσετε την μελέτη. Να πείτε ότι από τα 67% θα πέσει στα 30%, στα 20%, στα 10%, στα 50%, να ξέρουμε, για να δούμε αν πέτυχε η εθελουσία και έχει πιάσει τους στόχους και έχουν επιτευχθεί ή αν σκοπό έχει εν πάση περιπτώσει με τη στήριξη του δημοσίου, αποζημιώνοντας καθολική υπηρεσία, κάνοντας αύξηση μετοχικού κεφαλαίου και με νέες μορφές ευέλικτης εργασίας και απασχόλησης να δοθούν φιλέτο στον επόμενο ιδιώτη.

Αυτό είναι αυτό το σχέδιο; Δεν θα πάρουμε.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Και εμείς ευχαριστούμε.

Τον λόγο έχει, η κ. Κομνηνάκα.

 **ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Εμείς θα απευθυνθούμε προς τον Υπουργό και δεν θα πούμε να την καταθέσει την τροπολογία μέχρι τη λήξη της συνεδρίας της Επιτροπής, θα πούμε να την αποσύρει και να μην την καταθέσει καθόλου.

Δεν καταλαβαίνουμε γιατί στη λήξη των συνεδριάσεων της Επιτροπής έρχεται μια τέτοια τροπολογία παντελώς άσχετη με το νομοσχέδιο που συζητάμε.

Σε μια τέτοια περίοδο επιλέγετε για ακόμη μια φορά να φέρετε στα μουλωχτά ένα, νομοσχέδιο εγώ θα πω και δεν είναι τροπολογία το ζήτημα αυτό, που μιλάει για ανατροπή εργασιακών σχέσεων, που μιλάει για ανατροπή δεδομένων στα ΕΛ.ΤΑ., που ουσιαστικά το είπατε και μόνος σας προετοιμάζει την ιδιωτικοποίηση των ΕΛ.ΤΑ. και την εξυγίανσή τους για να παραδοθούν στον στρατηγικό επενδυτή.

Η Κυβέρνηση συνιστά προς όλες τις κατευθύνσεις αυτοσυγκράτηση και περιορισμό και η μόνη που δεν συμβαδίζει και δεν υπακούει στις υποδείξεις είναι η ίδια η Κυβέρνηση που είναι ασυγκράτητη.

 Δεν μπορεί να έχετε κάνει «πρωτοκολλητήριο» την Βουλή σε μια τέτοια περίοδο που λειτουργεί με τέτοιες συνθήκες να έρχεται το ένα νομοσχέδιο πίσω από το άλλο και παράλληλα να φέρνετε στα νομοσχέδια άσχετες τροπολογίες με τόσο βαριές διατάξεις χωρίς να προλάβουν να συζητηθούν, να αντιδράσουν οι εμπλεκόμενοι φορείς, να εκφράσουν την γνώμη.

Πότε θα τοποθετηθούν για τα ζητήματα των ΕΛ.ΤΑ. οι εργαζόμενοι, οι άλλοι φορείς που θέλουν να τοποθετηθούν σε μια τέτοια τροπολογία που την φέρνετε στο παρά ένα της Ολομέλειας.

Να αποσυρθεί εδώ και τώρα η τροπολογία. Σταματήστε αυτή την αθλιότητα που έχετε ξεκινήσει. Κρατάει χρόνια αυτή η κολόνια. Δεν μπορούμε να συνεχίσουμε να λειτουργούμε και μάλιστα σε μια περίοδο που λειτουργεί η Βουλή περιορισμένα, οι μισοί Βουλευτές από τα σπίτια τους και με τηλεδιάσκεψη, οι φορείς αντίστοιχα. Ο κόσμος δεν επιτρέπεται για τίποτα να αντιδράσει και να διεκδικήσει κατά την Κυβέρνηση, όμως η κυβέρνηση μπορεί να νομοθετεί τον ορυμαγδό ασταμάτητη.

Δεν μπορεί να συνεχιστεί αυτό το πράγμα.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, την κ. Κομνηνάκα.

Τον λόγο έχει, ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Ευχαριστώ, κ. Πρόεδρε.

 Κύριε Υπουργέ, η Κυβέρνηση αφού επί 1,5 χρόνο αδιαφόρησε για τα προβλήματα των ΕΛ.ΤΑ. και δεν προέβη σε καμία ρύθμιση, απόφαση ή σχεδιασμό που να έχουν να κάνουν με την αντιμετώπιση των προβλημάτων της, έρχεται σήμερα και μας λέει «έχει επιδεινωθεί η κατάσταση, πρέπει να πάρουμε μέτρα».

Πριν από 25 μέρες, επειδή έχω την τιμή να μετέχω στη Διάσκεψη των Προέδρων, στην ενημέρωση που έκανε ο Πρόεδρος, είπε ότι θα έρθει και ένα νομοσχέδιο του Οικονομικών, όπου θα έχει και μια τροπολογία, για την ιδιωτικοποίηση των ΕΛΤΑ. Ακριβώς, όπως τα λέω, ακριβώς. Για την προετοιμασία της ιδιωτικοποίησης των ΕΛΤΑ. Ακριβώς όπως τα λέω, γιατί υπάρχουν πρακτικά. Αυτό σημαίνει ότι δεν είναι κάτι έκτακτο. Πριν 25 μέρες.

Ας δούμε τα πράγματα από την αρχή. Ως κυβέρνηση, σήμερα, κάνετε αυτά που κάνετε. Ως αντιπολίτευση, το προηγούμενο διάστημα, μαζί μας, είχατε ασκήσει κριτική στο ΣΥΡΙΖΑ, για την κακή νομοθέτηση, για τις τροπολογίες που έφερνε την τελευταία στιγμή, νύχτα και τα λοιπά. Πράγμα το οποίο, δεν είναι θέμα μόνο τύπου. Όπως φέρατε το πρώτο νομοσχέδιο για το δήθεν επιτελικό κράτος και την καλή νομοθέτηση, ήλπιζε κανείς, ότι θα ακολουθούσατε κάποια από αυτά τα οποία τάξατε, προεκλογικά. Δυστυχώς, η αντίφαση ανάμεσα στα λόγια και στα έργα, φτάνει το βαθμό της εξαπάτησης. Είναι θέμα τύπου; Όχι, είναι θέμα ουσίας.

Είναι δυνατόν, ένα σχέδιο για τα ΕΛΤΑ, από ότι ακούσαμε, να έρχεται με τη μορφή τροπολογίας, χωρίς διαβούλευση, χωρίς συνεννόηση, χωρίς να περάσει από τη βάσανο της ακρόασης των φορέων, τη συζήτηση στην Επιτροπή; Είναι δυνατόν; Βολεύεστε από την κατάσταση που έχει δημιουργηθεί. Διότι, άκουσα και γέλασα, αλλά δεν φαίνεται από τη μάσκα, όταν έλεγε ο συνάδελφος από τον ΣΥΡΙΖΑ, περί δημόσιου ελέγχου. Δυστυχώς, πολύ γρήγορα ξεχάσατε αυτά που λέγαμε για το Υπερταμείο. Ο ΣΥΡΙΖΑ έβαλε τα ΕΛΤΑ στο Υπερταμείο. Το Υπερταμείο είναι υπό ξένη διοίκηση. Τουλάχιστον το εποπτικό του. Και τα υπόλοιπα υπό συνδιοίκηση.

Είναι δυνατόν, να υπάρξει εθνικό σχέδιο, το οποίο να είναι αποτελεσματικό για το δημόσιο συμφέρον, με τα ΕΛΤΑ στο Υπερταμείο; Εάν έχετε, φέρτε μας το σχέδιο ποιο είναι. Διότι, πραγματικά σήμερα, πρέπει να αντιμετωπιστούν πολλά ζητήματα που έχουν να κάνουν με τα ΕΛΤΑ. Φτάσανε το 2017, που είπε ο συνάδελφος, να παρακρατούν το κόστος του ηλεκτρικού ρεύματος, που πλήρωναν οι καταναλωτές μέσω ΕΛΤΑ για να πάει στη ΔΕΗ, προκειμένου να λειτουργούν. Η καθολική υπηρεσία από το 2013, 2014 έχει να πληρωθεί. Δεν γίνεται αυτό το πράγμα.

Θα παρακαλέσω, λοιπόν, το εξής. Η άποψή μας είναι, να την πάρετε πίσω και να έρθει με την κανονική διαδικασία. Εάν όμως, επιμείνετε, προσέξτε τι θα ζητήσω. Να εφαρμοστεί απόλυτα ο Κανονισμός. Η ουσία του Κανονισμού, που τι λέει. Όταν έρχεται μία τροπολογία, θα πρέπει να είναι ή ένα άρθρο με πολλές παραγράφους ή τα άρθρα της μπαίνουν χωριστά σε ψήφιση. Χωριστά σε ψήφιση. Αυτό, γιατί το λέω; Διότι, η πρακτική που ακολουθείτε, το τελευταίο διάστημα, είναι να έρχεται μια τροπολογία με πολλά άρθρα και να μπαίνει με μία ψήφο. Με μία διαδικασία ψήφισης. Δεν γίνεται αυτό. Αλλιώς θα ψηφίζαμε το νομοσχέδιο μόνο με μία ψήφο, με μία διαδικασία.

Γιατί το λέω; Διότι περιλαμβάνει, απ’ ότι κατάλαβα, άρθρα που είναι, όπως η καταβολή της καθολικής υπηρεσίας, στην οποία θα συμφωνήσουμε, περιλαμβάνει περικοπές και δεν ξέρω τι άλλο, εξορθολογισμούς, δεν ξέρω πώς ακούστηκαν, τα οποία δεν θα τα ψηφίσουμε. Δεν ξέρω και τι περιλαμβάνει. Αλλά σε κάθε περίπτωση, επειδή δεν μπορώ να μπω στην ουσία, τώρα, αν δεν την καταθέσετε και να μιλήσω στο περιεχόμενο, σας λέγω ότι είναι απαίτηση του Κινήματος Αλλαγής, είναι απαίτηση του Κανονισμού. Δεν πιστεύω ότι θα έχει αντίρρηση η πλευρά της Νέας Δημοκρατίας. Θα ήταν σημαντικό να ακούσουμε τον κύριο Σάββα Αναστασιάδη, να τοποθετηθεί πάνω σ αυτό.

Να μπει κάθε άρθρο χωριστά σε ψηφοφορία. Το λέω γιατί ανάγεται σε ουσία. Σε ουσία με το ποιες είναι οι προτεραιότητες και ποια είναι η θέση του κάθε κόμματος, για σημαντικά πράγματα, που πρέπει να γίνουν για τα ΕΛΤΑ, βεβαίως, αλλά και άλλα που τα θεωρούμε ότι είναι σε λάθος κατεύθυνση. Διότι, αν ισχύει αυτή η προ ενός μηνός ενημέρωση, ότι τροπολογία προετοιμασίας της ιδιωτικοποίησης, προφανώς και αυτή τη στιγμή, αυτό το πράγμα στο πόδι με τροπολογία, είναι πέρα για πέρα ύποπτο, ότι μπορεί και να επιβεβαιώνεται ότι ισχύει. Θα το δούμε, βέβαια, από το περιεχόμενο. Μόλις δούμε το περιεχόμενο θα το καταλάβουμε. Τώρα μιλάμε, χωρίς να ξέρουμε το περιεχόμενο. Ευχαριστώ, κύριε Πρόεδρε, που μου δώσατε τη δυνατότητα να παρέμβω.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε.

Το λόγο έχει ο κ. Χήτας.

 **ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε.

 Δεν θα μείνουμε στο ότι καθετί που έρχεται πρέπει κάθε κόμμα να αναλύει την πολιτική που έχει και τις θέσεις. Παράδειγμα: Ιδιωτικοποίηση ή όχι. Δημόσιο ή όχι. Αυτά θα τα πούμε στην πορεία. Δεν ξέρω αν είμαστε κατά της ιδιωτικοποίησης ή όχι αυτά θα αναπτύξουμε Είμαστε, όμως, κατά του ξεπουλήματος.

Θέλω να μείνω στην ουσία και η ουσία, κύριοι Υπουργοί, νομίζω, ότι αδικείτε τους εαυτούς σας. Κανείς Έλληνας και καμία Ελληνίδα δεν θέλει να έχει ΕΛΤΑ τα οποία χρεώνουν την οικονομία μας μηνιαίως με 7,5-8 εκατομμύρια ευρώ. Αλίμονο! Θα ψάξουμε και θα μπούμε στην ουσία για το ποιος ευθύνεται που έφτασαν τα ΕΛΤΑ εδώ και καταχρεώθηκαν και χρεώνουν και τη κοινωνία μηνιαίως με 7,5-8 εκατομμύρια ευρώ. Θα το δούμε αυτά στην πορεία.

Δεν διαφωνούμε ότι το θέμα των ΕΛΤΑ είναι πάρα πολύ σοβαρό και πρέπει να δούμε ποια θα είναι εξυγίανση, πώς θα γίνει εξυγίανση. Αλλά αφού το θέμα, κύριε Υπουργέ, κ. Πιερακάκη, είναι σοβαρό, αντιμετώπισε το με τη δέουσα σοβαρότητα. Γι’ αυτό λέω ότι αδικείται τους εαυτούς σας. Αυτό που φέρνετε, είναι νομοσχέδιο. Δεν είναι τροπολογία. Δεν μπορεί δηλαδή το μέλλον των ΕΛΤΑ να κριθεί με για τροπολογία στην αυριανή Ολομέλεια ενώ συζητάμε για το λαθρεμπόριο. Ξέρω ότι έχει γίνει από τη διασπάθιση δημοσίου χρήματος. Ξέρω ότι υπάρχουν υπερβολικά «παχυλοί» μισθοί, ξέρω ότι στο παρελθόν έχει και πάρτι. Θα τα πούμε όλα όπως είναι! Να μπει μια τάξη αλλά να λειτουργεί σωστά.

Δώστε μας το χρόνο να ακούσουμε τους φορείς, τις εμπλεκόμενες πλευρές να δούμε τα άρθρα σας αν θα το εμπλουτίσετε, κάντε το σοβαρά, φέρεται το σε 10 -15 μέρες από τώρα, να μπορέσουν οι ομάδες να θα δουλέψουν να τοποθετηθούμε. Δηλαδή, το θέμα της Δ.Ε.Η. το λύσατε με μια τροπολογία; Για να καταλάβω. Μερόνυχτα κουβεντιάζαμε, μήνες και χρόνια. Δεν λέμε ότι είμαστε «κατά». Θέλουμε να εξυγιανθούν και τα ΕΛΤΑ και να λειτουργήσουμε ευρωπαϊκά όπως συμβαίνει σε όλες τις χώρες, αλλά μην αδικείτε τους εαυτούς σας.

Θα συμφωνήσω, με τον κύριο Κεγκέρογλου. Από που κάνετε πραγματικά, δεν ξέρω εάν θα πω κάνετε τώρα ή όχι, με τις τροπολογίες και με τα νομοσχέδια μας εγκλωβίζετε. Θα τα φέρετε χωριστά. Θα δώσετε το δικαίωμα στην Εθνική Αντιπροσωπεία να ψηφίσει: «ναι», «όχι», «παρών» εκεί που συμφωνεί και εκεί που διαφωνεί. Δεν θα το φέρνετε όλα μαζί, γιατί μας «εγκλωβίζετε,» κάνετε πονηράδες να το πω έτσι. Φέρνετε τέσσερα καλά και δύο κακά και μας «εγκλωβίζετε» και μετά αναγκαζόμαστε να ψηφίζουμε «παρών» ή να « στηρίζουμε αδιάφορα». Όχι! Έχουμε το δικαίωμα να τοποθετούμαστε οπότε, θα τα φέρετε χωριστά.

Νομίζω, και κλείνω με αυτό κύριε Πρόεδρε, ότι έχετε τη δυνατότητα, γιατί ο διάλογος πρέπει να είναι εποικοδομητικός και όλα για το κοινό συμφέρον της πατρίδας και των Ελλήνων και των Ελληνίδων. Τι λέμε τώρα; Δεν είναι κακό, αφού πήρατε και την έγκριση από την Ε.Ε., τα κονδύλια από ό,τι κατάλαβα υπάρχουν, φέρτε το κανονικά, ως νομοσχέδιο να συζητήσουμε και να αναπτύξουμε. Έτσι αδικείτε και το Βεσυρόπουλο, γιατί πιστέψτε με αύριο, αντί να ότι το λαθρεμπόριο θα μιλάμε για ΕΛΤΑ. Θα έχουμε ονομαστικές ψηφοφορίες, θα έχουμε διάφορα εδώ μέσα. Αδικείτε, επίσης, και το νομοσχέδιο του Υπουργού Οικονομικών τώρα. Αυτό κάνετε.

Φέρτε τα κανονικά, φέρτε το όπως πρέπει να έρθει. Είναι ένα πολύ σοβαρό θέμα!

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε.

Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ κ. Πρόεδρε.

Κύριοι Υπουργοί, πάλι τροπολογία. Μόνιμη πρακτική σας! Αυτό λέγεται κακονομία, κατά τη γνώμη μας. Τι σχέση έχει το λαθρεμπόριο με τα ΕΛΤΑ; Μάλλον για εσάς τα ΕΛΤΑ αποτελούν παρεμπόριο.

Έχουμε από την πρώτη συνεδρίαση για το συγκεκριμένο νομοσχέδιο διερωτηθεί, αν θα έχουμε κι άλλες τροποποιήσεις και τώρα τις βλέπουμε, μάλλον (ν)τροποποιήσεις είναι αυτές. Και διερωτώμεθα: φέρτε τα όλα θα τα ψηφήσουμε, θα τα ψηφίσετε για να μην κουραζόμαστε.

Για τα ΕΛΤΑ θα τοποθετηθούμε.

Ευχαριστούμε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε.

Το λόγο έχει ο κ. Αλεξιάδης.

 **ΤΡΥΦΩΝ ΑΛΕΞΙΑΔΗΣ(Εισηγητής της Μειοψηφίας)**: Ζήτησα τον λόγο, κύριε Πρόεδρε, ως Εισηγητής του νομοσχεδίου για τα όσα ακούσαμε ως μια γενική πολιτική αναφορά από τον κύριο Υπουργό. Σεβόμαστε τις πολιτικές απόψεις του καθενός. Ο κύριος Υπουργός μας μίλησε για μια τροπολογία που θα κατατεθεί. Μέχρι αυτή τη στιγμή που μιλάω, τροπολογία δεν έχει κατατεθεί. Διότι θα είχε από πίσω γενικό ειδικό αριθμό. Δεν έχει κατατεθεί τροπολογία μέχρι αυτή τη στιγμή που μιλάω και αυτό να σημειωθεί.

Το μεγάλο πολιτικό ερώτημα είναι το Υπουργικό Συμβούλιο τι ενέκρινε χθες για ένα τόσο σημαντικό ζήτημα, όπως η στήριξη των ΕΛΤΑ, που βεβαίως με πλήρη πολιτική επάρκεια που ο κύριος Κάτσης ανέλυσε ειδικά για την αναγκαιότητα να υπάρχουν ΕΛΤΑ στα ακριτικά νησιά, στα απομακρυσμένα χωριά κ.λπ.; Ενέκρινε αυτό το κείμενο; Δεν είχαν χρόνο από χτες που το ενέκρινε το Υπουργικό Συμβούλιο μέχρι σήμερα και ενώ όλοι ξέραμε ότι έρχεται η τροπολογία. Διότι, στην αρχική μου τοποθέτηση στην Επιτροπή είχα ρωτήσει τον εκπρόσωπο του Υπουργείου Οικονομικών εάν θα έρθουν τροπολογίες. Εδώ λοιπόν έχουμε το πρωτοφανές για το Κοινοβούλιο, να έρχεται ένα κείμενο ενημέρωσης, να μην έρχεται τροπολογία, να μην έχει από πίσω - επειδή δεν έχει κατατεθεί - Έκθεση του Γενικού Λογιστηρίου του Κράτους, να μην έρχεται ο αρμόδιος Υπουργός, ο οποίος υπογράφει ή ο αναπληρωτής του γι’ αυτά τα θέματα, την τροπολογία και να μας ζητάτε να συζητήσουμε για ένα θέμα που είναι ένα ξεχωριστό νομοσχέδιο. Διότι εδώ μιλάμε για 12 άρθρα. Ανοίγω παρένθεση. Είναι η πρώτη φορά, κύριε Βεσυρόπουλε, που με ταχύτητα φωτός επιβεβαιώνεται η Αξιωματική Αντιπολίτευση στην κριτική της. Διότι, μας μαλώσατε και μας κουνήσατε το δάχτυλο για τη θέση μας για το νομοσχέδιο κατά του λαθρεμπορίου και κοιτάξει τι μας φέρνετε. Σε ένα νομοσχέδιο που θα μπορούσε να σταλεί ένα μήνυμα ομοφωνίας και ενότητας από το Κοινοβούλιο. Αλλά ακριβώς βρίσκετε ευκαιρία σε μια τέτοια κρίση, σε μια τέτοια περίοδο, σε μια περίοδο που οι βουλευτές που είναι στο σπίτι τους αυτή τη στιγμή αναγκαστικά επειδή η Βουλή τους το επιβάλλει και δεν μπορούν να είναι στην Αίθουσα, να μην έχουν ενημερωθεί γι’ αυτή την τροπολογία.

Είναι μια απαράδεκτη διαδικασία. Εγώ καταλαβαίνω ότι το επιτελικό σας κράτος, η ορθή νομοθέτηση και όλα τα «πράσινα άλογα» που μας λέγατε όλο το προηγούμενο χρονικό διάστημα ήταν για προεκλογικά πυροτεχνήματα τα οποία έσβησαν πολύ γρήγορα. Επιτέλους όμως σεβαστείτε στοιχειώδεις διαδικασίες του Κοινοβουλίου. Αποσύρετε αυτό το κείμενο εργασίας που μας φέρνετε και επιτέλους ακολουθήστε στοιχειώδεις κοινοβουλευτικές διαδικασίες.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Θα επαναλάβω, κύριε Αλεξιάδη, όπως είπε και ο Υπουργός στην αρχή αυτό που έγινε σήμερα είναι προς ενημέρωσή σας. Θα σας απαντήσει όμως κατόπιν ο Υπουργός και θα αναφερθεί σε αυτό το οποίο είπατε.

Το λόγο έχει ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας)**: Κύριε Πρόεδρε, νομίζω ότι αυτή τη στιγμή συζητάμε για ένα θέμα, το οποίο στην ουσία δεν υπάρχει, δεν έχει ενσωματωθεί, δεν έχει κατατεθεί ως τροπολογία. Ο Υπουργός τόνισε στην τοποθέτησή του ότι πρόκειται για μία ενημέρωση και το τόνισε επανειλημμένως για να γίνει κατανοητό και θα ακολουθήσει η κατάθεση της τροπολογίας επί της οποίας βεβαίως θα έχουμε δικαίωμα όλα τα κόμματα να τοποθετηθούμε. Νομίζω ότι η συζήτηση αυτή τη στιγμή είναι και από τις τοποθετήσεις των κομμάτων που άκουσα από τους συναδέλφους ακόμα και από τον κύριο Κάτση, ο οποίος επί έντεκα λεπτά επιβεβαίωνε αυτά που είπε ο Υπουργός. Συμφωνούσατε στα ίδια πράγματα και απλά ζητούσατε να δεσμευτεί. Κάτι που έκανε ο Υπουργός όταν τοποθετήθηκε, να ισχύσουν αυτά. Και όλα τα κόμματα συμφωνούμε πως χρειάζεται μία αναδιάρθρωση, μία τομή, μία παρέμβαση στα ΕΛΤΑ. Προς τι λοιπόν η διαφωνία; Και η διαδικασία της κατάθεσης τροπολογίας, αγαπητοί κύριοι συνάδελφοι, είναι η διαδικασία που προβλέπεται από τον Κανονισμό της Βουλής. Δεν γίνεται κάτι εκτός Κανονισμού, κάτι παράτυπο ή κάτι παράνομο, για να θεωρούμε ότι είναι άκαιρη η τοποθέτηση ή ότι η κατάθεση της τροπολογίας δεν έπρεπε να γίνει. Κάτι που δεν έχει γίνει όμως. Συζητάμε για κάτι που δεν υπάρχει ακόμα.

Εγώ, λοιπόν, με αυτά θέλω να κλείσω, να έχουμε υπομονή, να περιμένουμε, μετά την ενημέρωση, την κατάθεση της τροπολογίας, να μελετηθεί και στη συνέχεια να τοποθετηθούν τα κόμματα, αλλά στο πλαίσιο που οι ίδιοι συμφωνούν, ότι συμφωνούν να γίνει η παρέμβαση στα ΕΛΤΑ. Άλλο θέμα εάν διαφωνούμε στη διαδικασία. Η διαδικασία είναι ένα άλλο θέμα. Η ουσία είναι ότι τα ΕΛΤΑ χρειάζονται μια παρέμβαση.

Ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε, κ. Αναστασιάδη.

Ας απαντήσει σε αυτά που ακούστηκαν ο Υπουργός.

Το λόγο έχει ο κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας)**: Ένα πολύ γρήγορο σχόλιο καταρχήν σε σχέση με την τροπολογία. Το κείμενο της τροπολογίας με τις υπογραφές των Υπουργών και τη μονογραφή του Γενικού Γραμματέα Κοινοβουλευτικών Θεμάτων ήρθε προς ενημέρωση της Επιτροπής, ενώ θα μπορούσε κανονικά να πάει απευθείας στην Ολομέλεια. Αυτό έγινε και από σεβασμό απέναντι στην Επιτροπή για να συζητηθεί. Από εκεί και πέρα θα κατατεθεί εντός της ημέρας.

Δεν είναι η τροπολογία στο παρά ένα! Τα ΕΛΤΑ είναι στο παρά ένα και ακριβώς γι’ αυτό το λόγο πρέπει αυτό το πλάνο του μετασχηματισμού να μπορέσουμε να το κάνουμε όσο πιο γρήγορα γίνεται, για να μπορέσει να λειτουργήσει σωστά. Άλλες χώρες το έκαναν 5 χρόνια πριν, 10 χρόνια πριν, 15 χρόνια πριν. Εμείς θα το κάνουμε αυτή τη στιγμή για να μπορέσουμε να ανταπεξέλθουμε στις νέες προκλήσεις.

Δεν καλείται το Σώμα να τοποθετηθεί απέναντι στο ευρύτερο πλαίσιο του μετασχηματισμού. Η τροπολογία περιλαμβάνει ένα υποσύνολο. Περιλαμβάνει την αποζημίωση της καθολικής υπηρεσίας, όλης, για τα έτη 2013 - 2020, το οποίο από ότι καταλαβαίνω είναι κάτι στο οποίο οι περισσότεροι, εάν όχι όλοι, συμφωνούμε και από εκεί και πέρα είναι μια σειρά από ρυθμίσεις που θα επιτρέψουν στα ΕΛΤΑ: α) να εκτελέσουν την εθελούσια έξοδο, πράγμα το οποίο είναι γενικά αποδεκτό από τον Οργανισμό και τα στελέχη του και β) και εδώ είναι η δική μας μας πεποίθηση για το πώς αυτό πρέπει να λειτουργήσει, διατάξεις που έχουν σχέση με τη νέα πολιτική προμηθειών και τι θα γίνει με τους νέους εργαζόμενους, εφεξής. Αυτά είναι ζητήματα τα οποία, για εμάς, θα βοηθήσουν τα ΕΛΤΑ να ανταπεξέλθουν στη μεγάλη επένδυση που γίνεται αυτή τη στιγμή από τον Έλληνα φορολογούμενο για να κρατηθούν όρθια και να παρέχουν την καθολική υπηρεσία και να συνεχίσουν να κάνουν το έργο τους.

Από εκεί και πέρα για να απαντήσω και στον κ. Κάτση, εμείς, όπως είπα, συμφωνούμε ότι πρέπει να μείνει η παρουσία των ΕΛΤΑ συνολικά, αλλά καταστήματα έχουν κλείσει τα προηγούμενα χρόνια, καταστήματα έκλεισε και η προηγούμενη κυβέρνηση. Υπήρχε ένα ζήτημα μετατροπής κάποιων καταστημάτων σε shopping shop, αυτό είναι κάτι το οποίο είπαμε θα το κάνουμε κι εμείς, αλλά είχαν κλείσει τα προηγούμενα χρόνια κάποια καταστήματα και από εσάς. Στόχος μας είναι, το λέω κάθετα, να μπορέσει να μείνει η παρουσία τους σε όλα τα σημεία της χώρας ακριβώς για να επιτελέσουν το στόχο του καθολικού παρόχου.

Τώρα σε ότι αφορά, και κλείνω κύριε Πρόεδρε, το κομμάτι το στρατηγικό στο οποίο αναφέραμε να αυξηθεί το ποσοστό της συμμετοχής του ιδιωτικού τομέα στο μετοχικό σχήμα, είναι επειδή πρώτον είπα έχουν ήδη ιδιώτη μέτοχο, 10% έχει η Eurobank, δεύτερον αισθανόμαστε την ανάγκη απέναντι στον ελληνικό λαό και απέναντι στον Έλληνα φορολογούμενο να πούμε ότι αυτή η επένδυση που θα γίνει γίνεται με κριτήριο ιδιώτη επενδυτή, όπως ορίζουν οι διεθνείς κανόνες και οι ευρωπαϊκοί κανόνες ανταγωνισμού. Άρα πρέπει να δώσουμε το δικαίωμα στον ‘Έλληνα φορολογούμενο να πει ότι αυτά τα χρήματα θα τα πάρει πίσω. Δεν είμαστε, προφανώς, και αυτό είναι ένα ζήτημα ιδεολογικής αντιπαράθεσης, απέναντι στην αύξηση της συμμετοχής των ιδιωτών στο μετοχικό σχήμα, ίσα ίσα έχουμε δει πάρα πολλές περιπτώσεις ότι αυτό ωφελεί. Στη Γερμανία, ας πούμε, έχουν ένα παράδειγμα στη Deutsche Post που έχει μεγάλο ποσοστό συμμετοχής ο ιδιωτικός τομέας, ενώ σε άλλες έχει μεγαλύτερο το κράτος. Πιο πολύ απ’ όλα μας ενδιαφέρει ο μετασχηματισμός να γίνει γρήγορα και σωστά και ακριβώς γι’ αυτό τον λόγο εισηγούμαστε αυτή την τροπολογία ως υποσύνολο του ευρύτερου πλάνου.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον κύριο Υπουργό.

Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής)**: Μια κουβέντα μόνο. Στα 12 άρθρα της τροπολογίας περιλαμβάνονται και ορισμένα άρθρα που είναι άλλων Υπουργείων, του Αγροτικής Ανάπτυξης, του Επικρατείας κ.λπ. Θα παρακαλούσα γι’ αυτό που είπα, 12 άρθρα να μη μπουν με μια ψηφοφορία. Κάθε άρθρο χωριστά. Το λέω, κύριε υπουργέ, γιατί συνήθως οι υπηρεσίες λένε «Δεν το δέχεται ο Υπουργός». Κοιτάξτε, ο Κανονισμός είναι σαφής.

Η τροπολογία, εάν είναι ένα άρθρο και πολλές παράγραφοι, μπαίνει ενιαία σε ψηφοφορία. Αλλά, αν είναι χωριστά άρθρα, όπως είναι τα νομοσχέδια, να ψηφίσουμε και χωριστά τα άρθρα της τροπολογίας. Δεν γίνεται, είναι 12, είναι πολλά, είναι διαφορετικά. Θα παρακαλούσα, λοιπόν, να συναινέσετε ή να ζητήσετε να μπει καθαρά χωριστά.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε. Κυρίες και κύριοι συνάδελφοι, άκουσα με προσοχή τις τοποθετήσεις όλων των κομμάτων, των συναδέλφων βουλευτών και τις παρατηρήσεις των φορέων. Έχω επιλέξει να ακολουθώ το δρόμο του ορθολογισμού και της συναίνεσης. Προτιμώ να αναζητώ αυτά που μπορούν να αποτελέσουν πεδίο σύγκλισης και συνεννόησης και μιλώ πάντα τεκμηριωμένα. Στη πολιτική κρινόμαστε όλοι εκ του αποτελέσματος. Το τελευταίο ζήτημα που θα μας απασχολούσε, θα ήταν ο καταλογισμός και η προσωποποίηση ευθυνών για το θέμα του λαθρεμπορίου.

Όταν μιλάμε για αποτέλεσμα, εννοούμε μετρήσιμο αποτέλεσμα. Μέχρι σήμερα, στο τομέα αυτό, υπήρξε υστέρηση. Πριν προχωρήσουμε στη κατάθεση του νομοσχεδίου, καταγράψαμε και αναλύσαμε μεθοδικά όλα τα κενά παρακολούθησης και ελέγχου που υπήρχαν στο υφιστάμενο πλαίσιο για την αντιμετώπιση του λαθρεμπορίου. Το κυριότερο κενό ήταν η απουσία ενός ενιαίου συντονιστικού κέντρου, αφού για να εφαρμοστούν όλα τα μέτρα, έπρεπε να υπάρχει ένα διυπηρεσιακό όργανο το οποίο θα ασκούσε το σύνολο των αρμοδιοτήτων και θα συντόνιζε τις συναρμόδιες υπηρεσίες. Το 2016, η προηγούμενη κυβέρνηση, δημιούργησε το Συντονιστικό Επιχειρησιακό Κέντρο, για τη καταπολέμηση του λαθρεμπορίου στα προϊόντα ειδικού φόρου κατανάλωσης, το γνωστό ΣΕΚ. Μόνο που η δημιουργία αυτή έμεινε τότε στα χαρτιά. Το ΣΕΚ, τέθηκε σε λειτουργία το 2018, μετά, δηλαδή, από δύο χρόνια. Και τότε, όμως, δεν μπορούσε να λειτουργήσει αποτελεσματικά, χωρίς το απαιτούμενο προσωπικό, χωρίς διευρυμένες επιχειρησιακές αρμοδιότητες και δυνατότητες.

Κυρίες και κύριοι συνάδελφοι, η διεξοδική ανάλυση των πρωτογενών δεδομένων, αποτέλεσε τη βάση για τη διαμόρφωση αυτού του νομοσχεδίου. Γιατί επιδίωξή μας ήταν και παραμένει, η ενίσχυση της αποτελεσματικότητας των μηχανισμών για την αντιμετώπιση του λαθρεμπορίου. Οι διατάξεις του πρώτου μέρους του νομοσχεδίου, είναι προσανατολισμένες στη κάλυψη των υφιστάμενων κενών ελέγχου και παρακολούθησης. Η αδυναμία του ενιαίου συντονιστικού κέντρου για την αντιμετώπιση του λαθρεμπορίου τερματίζεται. Συγκεκριμένα, αναμορφώνεται και ταυτόχρονα ενισχύεται με αρμοδιότητες και προσωπικό το Συντονιστικό Επιχειρησιακό Κέντρο, για την αντιμετώπιση του λαθρεμπορίου προϊόντων ειδικού φόρου κατανάλωσης. Οι αρμοδιότητες του Συντονιστικού Επιχειρησιακού Κέντρου, επεκτείνονται και σε άλλα προϊόντα που υπόκειται σε φόρο κατανάλωσης, όπως ο καφές. Με τη δημιουργία ενός ηλεκτρονικού μητρώου για την απογραφή των δεξαμενών αποθήκευσης και διακίνησης καυσίμων, καλύπτεται ένα ιδιαίτερα σημαντικό κενό.

Επίσης, στο νομοσχέδιο προβλέπεται, ότι δεν επιτρέπεται η διακίνηση πετρελαιοειδών με βυτιοφόρα ή πλωτά εφοδιαστικά μέσα, όπως δεξαμενόπλοια και σλέπια, τα οποία δεν φέρουν ηλεκτρονικό σύστημα γεωγραφικού εντοπισμού GPS. Πέρα από τα αυστηρά πρόστιμα που θεσπίζονται για τους παραβάτες της υποχρέωσης εγκατάστασης GPS, προβλέπουμε και τη προσωρινή αφαίρεση άδειας κυκλοφορίας του βυτιοφόρου οχήματος, ή της άδειας λειτουργίας του πλωτού εφοδιαστικού μέσου, για χρονικό διάστημα από έναν μήνα έως ένα χρόνο.

Επίσης, καλύπτουμε ένα ακόμα κενό στο σύστημα παρακολούθησης και ελέγχου, με την ένταξη και των μεγάλων εγκαταστάσεων αποθήκευσης υγραερίου, στην υποχρέωση εγκατάστασης συστήματος εισροών εκροών, που ήδη ισχύει για τα πρατήρια υγραερίου. Συμπληρωματικά και για την ολοκληρωμένη παρακολούθηση των υγραερίων, προβλέπεται η χρήση μοριακού συστήματος ιχνηθέτησης για τα προϊόντα αυτά. Επίσης, η υλοποίηση του ολοκληρωμένου συστήματος παρακολούθησης και μετάδοσης δεδομένων εισροών εκροών, τίθεται υπό την εποπτεία κυβερνητικής επιτροπής, στη σύσταση της οποίας προχωρά άμεσα η κυβέρνηση.

 Για την προστασία των καταναλωτών, εισάγεται πρόβλεψη για τη σφράγιση για διάστημα έως τρεις μήνες των πρατηρίων πώλησης καυσίμων και λοιπών εγκαταστάσεων εμπορίας, όταν διαπιστώνεται νοθεία στα καύσιμα. Ταυτόχρονα δίνεται η δυνατότητα δημοσιοποίησης των στοιχείων όσων νοθεύουν καύσιμα.

Σημαντικές όμως είναι οι παρεμβάσεις και στα άλλα πεδία και αναφέρομαι συγκεκριμένα στα αλκοολούχα ποτά και στα καπνικά προϊόντα. Η ενεργοποίηση ηλεκτρονικών συστημάτων παρακολούθησης της εφοδιαστικής αλυσίδας των αλκοολούχων ποτών αποτελεί ένα σημαντικό βήμα. Στην ίδια κατεύθυνση κινείται και η δημιουργία ηλεκτρονικού μητρώου των επαγγελματιών που δραστηριοποιούνται στον τομέα των αλκοολούχων ποτών, από την παραγωγή έως την εισαγωγή και την εμπορία. Παράλληλα, προχωράμε στη διασύνδεση του εθνικού ενιαίου κεντρικού μητρώου εφοδιαστικής αλυσίδας καπνού και βιομηχανοποιημένων καπνών, με το πληροφοριακό σύστημα ιχνηλασιμότητας καπνικών προϊόντων. Τα δύο αυτά ηλεκτρονικά συστήματα αποκτούν πλέον διαλειτουργικότητα. Αυτό σημαίνει, ότι με τη βοήθεια ενός μοναδικού αριθμού, παρακολουθείται όλη η πορεία ενός πακέτου τσιγάρων μέχρι να φτάσει στο πρώτο σημείο λιανικής πώλησης.

Επίσης, για τον πληρέστερο έλεγχο της εφοδιαστικής αλυσίδας και καθώς παρατηρείται το φαινόμενο της αυξανόμενης δραστηριοποίησης παράνομων εργοστασίων καπνικών και εντός Ελλάδας, προχωρούμε σε στοχευμένες παρεμβάσεις. Στη βάση αυτή εντάσσονται στις υφιστάμενες αδειοδοτήσεις και μητρώου του εθνικού τελωνειακού κώδικα και άλλες χρήσιμες δραστηριότητες που ασκούνται στο πλαίσιο της εφοδιαστικής αλυσίδας καπνικών προϊόντων, όπως η διαμεσολάβηση και η μεταποίηση, ενώ θα παρακολουθείται πλέον και η διακίνηση κρίσιμων πρώτων υλών όπως του τσιγαρόχαρτου.

Περαιτέρω, ενισχύεται το ισχύον κοινοτικό πλαίσιο με τις προβλέψεις χρηματικών προστίμων για τις περιπτώσεις παρεμπόδισης του τελωνειακού ελέγχου και της καταστρατήγησης των όρων υπαγωγής εμπορευμάτων στο τελωνειακό καθεστώς της ελεύθερης ζώνης. Με τη δυνατότητα εφαρμογής συγκεκριμένων διατάξεων του εθνικού τελωνειακού κώδικα από το ΣΔΟΕ, ενισχύονται οι επιχειρησιακές τους δυνατότητες. Αναφέρομαι στις προβλέψεις για την επιβολή του μέτρου της σφράγισης εγκαταστάσεων πετρελαιοειδών στην περίπτωση νοθείας και την επιβολή προστίμου για την παρεμπόδιση ελέγχου που διεξάγεται από το ΣΔΟΕ, στο πλαίσιο των αρμοδιοτήτων του για τη δίωξη του λαθρεμπορίου.

Σημαντική ώθηση στον επιχειρησιακό τομέα της αντιμετώπισης του λαθρεμπορίου, θα δώσει και η κύρωση του διεθνούς πρωτοκόλλου για την εξάλειψη του παράνομου εμπορίου καπνού, το οποίο θα προάγει τη διακρατική συνεργασία και την ανταλλαγή τεχνολογίας - τεχνογνωσίας μεταξύ των διωκτικών αρχών κάθε κράτους μέλους, αλλά και των αρμόδιων υπηρεσιών της Ευρωπαϊκής Ένωσης η οποία το έχει ήδη κυρώσει. Το νομοσχέδιο όμως, δεν έχει ως μοναδικό πεδίο αναφοράς το λαθρεμπόριο.

Με κάθε νομοθετική παρέμβαση, ιδιαίτερα μέσα σε αυτή τη συγκυρία, η κυβέρνηση προωθεί αναπτυξιακά μέτρα. Σε αυτά εντάσσεται και το μέτρο με το οποίο θεσπίζεται για όσους μεταφέρουν τη φορολογική τους κατοικία στην Ελλάδα, απαλλαγή από το φόρο εισοδήματος και από την ειδική εισφορά αλληλεγγύης για το 50% του εισοδήματος τους από μισθωτή εργασία και ατομική επιχειρηματική δραστηριότητα που αποκτούν στη χώρα μας. Το μέτρο στοχεύει στην αύξηση των δημοσίων εσόδων από εργαζόμενους και ελεύθερους επαγγελματίες με φορολογική κατοικία στην αλλοδαπή που θα μεταφέρουν τη φορολογική τους κατοικία στην Ελλάδα και θα δημιουργήσει κίνητρα επαναπατρισμού σε όλους τους Έλληνες, ιδιαίτερα τους Έλληνες της νέας γενιάς που έφυγαν από τη χώρα την περίοδο της κρίσης. Ουσιαστικά είναι μία ακόμα νομοθετική παρέμβαση, ενταγμένη στη φιλοσοφία των φορολογικών νόμων 4646/2019 και 4714/2020 που λειτουργούν στην ίδια κατεύθυνση.

Κυρίες και κύριοι συνάδελφοι, η δική μας ξεκάθαρη επιδίωξη, είναι να υπάρξει μετρήσιμο αποτέλεσμα στο τομέα της αντιμετώπισης του λαθρεμπορίου. Εμείς κυρίες και κύριοι συνάδελφοι, έχουμε επιλέξει να είμαστε ρεαλιστές και πραγματιστές από την πρώτη στιγμή. Το νομοσχέδιο που συζητάμε, στηρίζεται σε μελέτη και ανάλυση όλων των κενών που υπήρχαν στη δομή του υφιστάμενου πλαισίου δίωξης και ελέγχου, αλλά και στις υποδομές για την αντιμετώπιση του λαθρεμπορίου. Στηρίζεται ακόμα σε διαβούλευση με τις επιχειρήσεις και τους φορείς που πλήττονται από το φαινόμενο του λαθρεμπορίου.

Πιστεύω, ότι με τον τρόπο αυτό αυξάνεται ο δείκτης αποτελεσματικότητας αυτής της προσπάθειας, εφοδιάζονται οι ελεγκτικοί μηχανισμοί με πολύτιμα και λειτουργικά εργαλεία για τους ελέγχους και τις αναγκαίες διασταυρώσεις στοιχείων και δημιουργείται ένα ολοκληρωμένο και αποτελεσματικό σύστημα που θα αποφέρει αποτελέσματα και θα λειτουργεί αποτρεπτικά.

Το περιεχόμενο αυτού του νομοσχεδίου ενισχύει την πεποίθησή μας ότι θα πρέπει να τύχει ευρείας διακομματικής στήριξης.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Ευχαριστούμε τον Υπουργό Οικονομικών, τον κ. Βεσυρόπουλο.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση του σχεδίου νόμου του Υπουργείου Οικονομικών: «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων».

Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε τις θέσεις των κομμάτων επί της αρχής.

 Η Νέα Δημοκρατία, δια του Εισηγητή, κ. Αναστασιάδη, ψηφίζει υπέρ.

Ο ΣΥΡΙΖΑ, δια του Εισηγητή, κ. Αλεξιάδη, επιφυλάσσεται.

Το Κίνημα Αλλαγής, δια του Ειδικού Αγορητή, κ. Κεγκέρογλου, ψηφίζει υπέρ.

Το Κομμουνιστικό Κόμμα Ελλάδας, δια της Ειδικής Αγορήτριας, κυρίας Κομνηνάκα, ψηφίζει κατά.

Η Ελληνική – Λύση, δια του Ειδικού Αγορητή, κ. Χήτα, επιφυλάσσεται και το ΜέΡΑ25, δια του Ειδικού Αγορητή, κ. Λογιάδη, επιφυλάσσεται.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 40 γίνονται δεκτά, ως έχουν, κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι κ.κ. Σάββας Αναστασιάδης, Μανούσος – Κωνσταντίνος Βολουδάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Κωνσταντίνος Κοντογεώργος, Ζωή (Ζέττα) Μακρή, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Διονύσιος Σταμενίτης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Κυριακή Μάλαμα, Αθανάσιος (Σάκης) Παπαδόπουλος, Αλέξανδρος (Αλέκος) Φλαμπουράρης, Διαμάντω Μανωλάκου, Βασίλειος Βιλιάρδος, Κρίτων – Ηλίας Αρσένης, Γεώργιος Λογιάδης.

Τέλος και περί ώρα 12.55΄ λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**